qundao/data-zh-poetry huggingface dataset:
安乐乡长寿歌
作者：邢宥
朝代：明

人皆愿长寿，得之能几何。七十古来已稀有，今人八十尤无多。吾家老舅太叔裔，天锡偏隆家庆萃。鹤算今年八十跻，发鬓苍然颜似醉。日落春山社散时，少年醉卧老扶归。我翁坐起靸双屐，身轻步健行如飞。大田岁熟秋收急，拄杖田头终日立。如珠如玉嘱童奴，莫遗所天抛颗粒。此翁骨相本瑰奇，龙马精神松柏姿。少从严侍宰花县，足迹踏遍西江湄。高安风习厌浮薄，操觚直过庐陵学。炙贤摩善友多闻，扫尽游谈重然诺。客梦南云遥北堂，便辞严侍早还乡。彩衣舞罢寻耕钓，食鲜茹美轻膏粱。汪汪语笑夹飞瀑，五老香炉犹在目。探春海上独寻梅，涤暑林间常友竹。木奴四望环苍翠，采斲只在此山内。剩栽杞菊佐盘飧，细缉茝兰纫佩帨。内能睦族外比邻，湖海襟期最可人。识达义敦时望重，未容空谷老闲身。乌纱白发旧弱冠，云鹤相邀清且焕。自将名利等浮云，物外逍遥何羁绊。流水高山无常住，老翁胸中千古趣。不资金鼎炼神丹，静养清修安分素。此心无欲更无营，六脉清和百窍清。气血流通神秀发，性无戕贼自延龄。世人谋寿痴堪叹，念佛吃斋勤赛祷。不知作事要平心，却罔此心从左道。罔而得寿是为幸，潦倒龙钟奚足敬。谁似我翁益老益高强，寿保太和真可庆。谢庭兰玉并才贤，正临初度起芳筵。三族亲宾欢会集，寿觞满载酒如泉。阶前彩服舞傞傞，我为翁唱长寿歌。舞袖一翻歌一放，众宾争献金叵罗。我唱寿歌宾拍掌，掌拍声齐歌益壮。一杯未尽复一杯，不觉东方月已上。閒话升平兴未阑，新醅继出尽馀欢。且舞且歌行且拜，愿君长寿等南山。
寄南文世远家
作者：邢宥
朝代：明

幽居新筑海山头，树拥芳村翠欲流。好景坐看潮落处，钓船渔沪满沙洲。
寄南文德纯家
作者：邢宥
朝代：明

山外平湖水接天，渔竿放下又耕田。相过暇日多贤达，诗酒优游忘岁年。
寄葫芦族人
作者：邢宥
朝代：明

卜筑葫芦境最幽，竹篱茅舍似荑莤。身多暇日琴随鹤，意得当年剑换牛。泉石愿依山作主，簪缨不羡世封侯。头因无事齐齐白，直是罗浮隐者流。
归休途中
作者：邢宥
朝代：明

乞得残形返故丘，满江明月送归舟。百年事业随身老，三岛烟霞入梦稠。花下自吟移短榻，海中相伴有驯鸥。春田鸭粟家尝酝，长醉无人笑白头。
思亲
作者：邢宥
朝代：明

抱闷休閒宦况微，白头亲在久相违。后生稚子今应长，旧识老翁半已非。山蕨每怀三月美，海鳌常记四时肥。逢人莫话归来日，未语先沾泪满衣。
次友人邱仲深韵
作者：邢宥
朝代：明

形衰意倦发毛颁，正好閒时不得閒。屈指时时计岁月，驰心夜夜到江山。一周孙女今能语，万里老翁犹未还。林下故人应见笑，白头奔走愧朝班。屈指明年六十三，人情世态饱经谙。几多黑发不曾白，无限青衿出自蓝。大半交游登鬼录，一生功业付空谈。不堪老去休归亟，犹冀酬恩有友班。老来客气总消磨，喜得归闲称耄疴。颇觉诗书深有味，已怜岁月苦无多。人生都不过如此，世事真无可奈何。回首交游零落尽，一樽对月向谁歌。
次友人邱仲深韵·其一
作者：邢宥
朝代：明

形衰意倦发毛颁，正好閒时不得閒。屈指时时计岁月，驰心夜夜到江山。一周孙女今能语，万里老翁犹未还。林下故人应见笑，白头奔走愧朝班。
次友人邱仲深韵·其三
作者：邢宥
朝代：明

老来客气总消磨，喜得归闲称耄疴。颇觉诗书深有味，已怜岁月苦无多。人生都不过如此，世事真无可奈何。回首交游零落尽，一樽对月向谁歌。
次友人邱仲深韵·其二
作者：邢宥
朝代：明

屈指明年六十三，人情世态饱经谙。几多黑发不曾白，无限青衿出自蓝。大半交游登鬼录，一生功业付空谈。不堪老去休归亟，犹冀酬恩有友班。
海南村老歌
作者：邢宥
朝代：明

海南村老非真村，家能识字里能文。读书大意破《论》《孟》，险夷巧拙知区分。得钱只欲买书读，不置田庐遗子孙。祝融司天霜不杀，四时雨露皆春温。禾收两熟杂粳糯，仓积穜稑多如云。木奴大者十馀种，半花半实充林园。族属姻娅无远迩，岁时壶榼通温存。水行乘舟陆乘马，巾服雍容礼义敦。况有童奴可将命，幸无徭役相劳烦。采钓芳鲜随意出，海中为乐难具论。养高花下酒一樽，无事足不蹑公门。心有馀宁形亦逸，海南村老非真村。
海南风景
作者：邢宥
朝代：明

南荒千里尽王疆，四顾天连海色苍。二郡舆图兴自汉，五州编户盛于唐。故家大半来中土，厚产偏多起外庄。弦诵声繁民物庶，宦游都道小苏杭。
琼台杂兴七首
作者：邢宥
朝代：明

德星南斗聚光华，文物衣冠耸故家。鱼兔叠班唐使节，楼台相望汉宫衙。阜康自拟唐贞观，习尚相高晋永嘉。聊乐不劳方外去，七洲烟月浩无涯。黉馆群游并俊华，书香半袭旧儒家。芝兰尚友颜回室，葩萼争雄宋玉衙。席上珍藏光发越，胸中道富乐肥嘉。白袍自破天荒后，秋鹗尝飞岭外涯。五指山光胜九华，版图曾奏汉王家。窠中人老多遗世，被里官闲早放衙。橄榄香回茶后美，蝤蛑鲙出酒馀嘉。薰风座上羲皇客，一曲雍容咏圣涯。六鳌洲背涌精华，十邑居民数万家。椰子户雄橙橘户，槟榔衙胜柳槐衙。匝花海上琼芝秀，含液枝头锦荔嘉。却被坡翁收拾去，至今龙泣水西涯。大同民习悃无华，轩冕浮云重世家。巷被空花明吉贝，屋披云构战繇衙。稻田秋敛冬还种，药圃菁芳雨更嘉。一斗桑麻半樽酒，兴如沧海没津涯。一经相继读南华，谁似清林处士家。庭外雨晴喧鸟市，檐前日暖散蜂衙。菊含霜气秋香烈，蔗酿寒浆晚节嘉。且幸海门波不动，居闲随分足生涯。地极南壖萃物华，竹垣深浅里人家。儿童总解藏私货，父老无繇识县衙。藜子熟时村酒酽，甜茹茁处野肴嘉。东风不负凫鹥约，白首同归醉海涯。
琼台杂兴七首·其一
作者：邢宥
朝代：明

德星南斗聚光华，文物衣冠耸故家。鱼兔叠班唐使节，楼台相望汉宫衙。阜康自拟唐贞观，习尚相高晋永嘉。聊乐不劳方外去，七洲烟月浩无涯。
琼台杂兴七首·其七
作者：邢宥
朝代：明

地极南壖萃物华，竹垣深浅里人家。儿童总解藏私货，父老无繇识县衙。藜子熟时村酒酽，甜茹茁处野肴嘉。东风不负凫鹥约，白首同归醉海涯。
琼台杂兴七首·其三
作者：邢宥
朝代：明

五指山光胜九华，版图曾奏汉王家。窠中人老多遗世，被里官闲早放衙。橄榄香回茶后美，蝤蛑鲙出酒馀嘉。薰风座上羲皇客，一曲雍容咏圣涯。
琼台杂兴七首·其二
作者：邢宥
朝代：明

黉馆群游并俊华，书香半袭旧儒家。芝兰尚友颜回室，葩萼争雄宋玉衙。席上珍藏光发越，胸中道富乐肥嘉。白袍自破天荒后，秋鹗尝飞岭外涯。
琼台杂兴七首·其五
作者：邢宥
朝代：明

大同民习悃无华，轩冕浮云重世家。巷被空花明吉贝，屋披云构战繇衙。稻田秋敛冬还种，药圃菁芳雨更嘉。一斗桑麻半樽酒，兴如沧海没津涯。
琼台杂兴七首·其六
作者：邢宥
朝代：明

一经相继读南华，谁似清林处士家。庭外雨晴喧鸟市，檐前日暖散蜂衙。菊含霜气秋香烈，蔗酿寒浆晚节嘉。且幸海门波不动，居闲随分足生涯。
琼台杂兴七首·其四
作者：邢宥
朝代：明

六鳌洲背涌精华，十邑居民数万家。椰子户雄橙橘户，槟榔衙胜柳槐衙。匝花海上琼芝秀，含液枝头锦荔嘉。却被坡翁收拾去，至今龙泣水西涯。
草亭望海
作者：邢宥
朝代：明

丘山望海水溟溟，万斛龙骧一羽轻。沙碛煮盐凝皓月，潮痕遗贝丽繁星。碙州夜露金银气，神电晴岚鹳鹤鸣。同会朝来望北阙，休归长颂海波平。
辛丑初度日
作者：邢宥
朝代：明

前生自是白头翁，再见苍龙岁舍同。身世悠悠还是客，颠毛短短返成童。两间俯仰期无愧，百事修为贵有终。此去古稀年不远，桑榆晚景好收功。
送邱仲深至葫芦口占
作者：邢宥
朝代：明

与君相送到葫芦，酒在葫芦不用沽。共饮一杯辞别去，君行西出故人无。
银花句
作者：邢宥
朝代：明

风俗年来流又流，中流砥柱赖吾俦。于今又作银花涌，礼义何时得转头。
题海天春晓图送海南道副使致政
作者：邢宥
朝代：明

旸谷风来力尚微，海棠花已映荆扉。雷鸣地角宣春令，日浴波心散晓晖。啼血鹃寒还树叫，寻香蜂倦绕林飞。渔翁独起观天色，收拾丝纶趁早归。
乞假归养新买北山庄居作
作者：邢宽
朝代：明
体裁：七言律诗

买得烟霞结四邻，轩窗山色若从新。暂辞玉署疏朝伴，偶向青岩狎野人。杖履平明恒远眺，琴樽清昼足怡神。北堂喜遂康宁愿，叨有君羹进膳频。
读三国志
作者：邢慈静
朝代：明

抱膝长吟道自尊，一时鱼水感深恩。当年若稳陇中卧，不到秋风五丈原。
静坐
作者：邢慈静
朝代：明

荆钗裙布念重违，却扫焚香自掩扉。莫向吹箫羡嬴女，多年已办五铢衣。
游通天岩
作者：邢珣
朝代：明
体裁：七言律诗

漫寻丘壑伴幽栖，僻径真堪与世违。翠壁苔深沉鸟篆，高秋木落见岩扉。台空白玉乾坤迥，火冷丹炉信息稀。童冠追陪传故事，不妨歌咏月中归。
立秋同侍御吴觉生游玉阳山
作者：邢祚昌
朝代：明

薄暮峰头溽暑收，岚光霁处迥清秋。蝉鸣高树青山晚，露冷飞泉碧涧流。百岁老僧黄石侣，半生放客白云游。回首繁华尘杂处，何如此地赏清幽。
仙河云影
作者：那天章
朝代：明

长河枕石水涓流，河上仙翁有迹留。雨霁波光晴弄影，涧潺泉涌碧浮邱。离离禾黍村城绕，淡淡香风石径幽。仙子乘槎何处去，临河怅望使人愁。
坦朗象眠
作者：那天章
朝代：明

阜成景物色鲜妍，绿绕郊原芳草芊。尽怪池鲸逢雨动，还看石象隐云眠。朗村澄澈千溪月，野树阴环万顷烟。自是此方濡德泽，三农在在乐腴田。
白石湖光
作者：那天章
朝代：明

湖波荡漾砥中流，夹岸渔蓑弄小舟。鸥鹭忘机沙渚立，烟霞落影汉光浮。横桥一带朝虹驾，泉石双关暮景收。马首东游方倦赏，前村杯酒乐相酬。
沁园春·招隐看梅
作者：邬仁卿
朝代：明

十里江城，共向东风，寻到梅花。想三更幽梦，悄移石罅，一枝春影，扶上窗纱。铁骨崚嶒，冰姿修洁，可是神仙萼绿华。今宵醉，且休吹玉笛，只按红牙。槎枒，绮席横斜。恨知己、难逢好句赊。但已弃零落，金铃莫系，不甘争媚，锦幕休遮。冷欲侵人，清能绝俗，肯让狂蜂坐晚衙。争怜惜，怕角声吹彻，片片飞霞。
丁卯桥寻许浑故宅
作者：邬佐卿
朝代：明
体裁：五言律诗

流水城南路，幽哉刺史桥。芙蓉秋对雨，杨柳晚通潮。高韵谁能继，斯人不可招。门前有樵径，落日草萧萧。
冬日登北固山
作者：邬佐卿
朝代：明
体裁：五言律诗

百折江声远，双林树色荒。冻云封雉堞，绝嶂见僧房。疏磬迟寒雁，遥帆下夕阳。无生应可学，何处问支郎。
宫词
作者：邬佐卿
朝代：明

复道传呼御辈过，遥闻仙乐动云和。黄金纵买《长门赋》，逝水终惭太液波。
春霁登北固
作者：邬佐卿
朝代：明
体裁：五言律诗

不厌登临数，杯前霁色宽。鸟啼林渐午，花落地才乾。海日随潮白，春山过雨寒。禅扉闲自掩，清磬绕江干。
游招隐寺
作者：邬佐卿
朝代：明
体裁：七言律诗

凌虚高阁万松间，落日馀晖映碧湾。孤鹤自随黄叶舞，老僧常伴白云閒。泉通仙鹿今何在，洞里神龙去不还。真隐欲招招未得，青山无主水潺潺。
艳曲
作者：邬佐卿
朝代：明

碧树映红楼，佳人是莫愁。竹枝看引凤，花色笑牵牛。舞罢月初落，歌残云欲流。何妨十日酒，醉杀秣陵秋。
西津别妓
作者：邬佐卿
朝代：明

立马江皋问暮潮，片帆西上路迢迢。人将碧草新晴去，魂对青山暮雨销。云色自依桃叶渡，月明凄断凤凰箫。楼头浊酒春堪醉，还访秦淮旧板桥。
郭次甫云烟阁
作者：邬佐卿
朝代：明
体裁：七言律诗

缥缈烟云护索居，石床丹床近何如。浊醪自采松花酿，好句还牵柿叶书。亦有衣裳裁薜荔，谩将踪迹混樵渔。读残秋水浑无事，高枕寒江夜月虚。
重游招隐寺
作者：邬佐卿
朝代：明
体裁：五言律诗

城南摇落后，一径入林幽。山合聊容寺，松深独隐楼。叶飞千涧瞑，云起万峰秋。丛桂年年待，风尘已白头。
鹤林寺夹竹桃花
作者：邬佐卿
朝代：明
体裁：五言排律

古刹标名胜，花开淑景宜。如何天上树，偏傍岁寒枝。竹认慈云护，桃含法雨滋。仙葩依劲节，直干拥娇姿。不是元都种，空将嶰谷疑。双林春正好，无奈鹤归迟。
中秋分韵
作者：邬修
朝代：明
体裁：古风

秋月已成规，秋闱犹列戟。妙契结金兰，今夕是何夕。时序有代谢，情怀增感激。对酒发新吟，此乐良难极。
寄汪水部渊之
作者：邬绅
朝代：明
体裁：古风

忆昔河梁别，春华委芳树。流光何迅速，朱夏忽云暮。园林莎鸡鸣，檐隙疏萤度。向晚辍簿书，中庭浥微露。搔首重踟蹰，无亦以君故。使者舒城来，多君眷南顾。遗我以先春，开我以尺素。殷勤报秋期，江皋谐夙晤。我欲往问之，苍波渺烟雾。怅望寂无言，鸣琴写情愫。
良乡天王寺
作者：邬绅
朝代：明
体裁：五言律诗

驿路绝浮埃，城闉宝殿开。诸天朝魏阙，六道接燕台。珠树鹤飞去，金莲龙驾来。晨钟促征客，结驷入蓬莱。
幽窗自咏
作者：邬骥
朝代：明

买断芹塘数亩田，随时耕耨度流年。起三间屋遮风雨，读几行书对圣贤。从此尽依鸥鹭乐，于今不为利名牵。閒来无事轩前坐，明月清风得自然。
钓鳌台
作者：邬骥
朝代：明

水清鱼乐游，群来复群往。何事隐居人，把竿临其上。
七夕
作者：邱云霄
朝代：明

寒风哳哳愁孤旅，谁家月下鸣双杵。耿耿中宵梦不成，起向天街看牛女。牛女相逢河汉傍，自怜会短离别长。如何天涯叹臣妾，君恩一拜山云苍。
不寐
作者：邱云霄
朝代：明

新月渡江水，夜半风初起。摇荡不成眠，波声打船尾。
东华门晚眺
作者：邱云霄
朝代：明

玉殿云初合，金门日正酣。风高疏冻雨，山远散寒岚。病骨宁堪北，乡心日向南。岁华为客尽，赢得鬓鬖鬖。
东平州郊行即事
作者：邱云霄
朝代：明

行行历广亩，百实登岁华。明霜已涤场，野径相交加。农歌起夕阳，处处回牛车。携尊动村邻，相庆来田家。但愿早公税，馀饱矢匪他。岁嗣职其居，沾涂非所嗟。锦衣有荣辱，不如种桑麻。相笑马上翁，岁晚犹天涯。
中秋呈程少山
作者：邱云霄
朝代：明

小院开帘待月来，清秋三度醉金台。凄凉共话十年迹，潦倒还同此夕杯。素影渐移流几席，轻云初起近蓬莱。悲歌肮脏成南调，愁见联翩雁北回。
中秋夜坐
作者：邱云霄
朝代：明

竹樽无酒涤深愁，石鼎烹茶泛浅瓯。却恨千门同此夕，不缘双鬓易悲秋。玉钩不动迟红篆，银汉无声度素娥。露傍山城寒漏落，空庭试问夜如何。
中秋夜坐·其一
作者：邱云霄
朝代：明

竹樽无酒涤深愁，石鼎烹茶泛浅瓯。却恨千门同此夕，不缘双鬓易悲秋。
中秋夜坐·其二
作者：邱云霄
朝代：明

玉钩不动迟红篆，银汉无声度素娥。露傍山城寒漏落，空庭试问夜如何。
临江门夜泊
作者：邱云霄
朝代：明

城抱江流急，沙回浪势安。烟云归树暝，风雪酿梅寒。客梦随更转，溪声入夜残。渔翁相傍宿，应笑欲弹冠。
乘黄一章章二十八句·咏图寿何古叟也
作者：邱云霄
朝代：明

我闻有昔，皇运其昌。维王修政，舆服孔章。氤氲聿胎，肇化厥祥。曰狐斯非，乃麟是方。载觓其角，爰在厥肩。奇肌象武，显仁用刚。嗟嗟古叟，侯德维臧。文以敷化，武以遏强。帝锡元功，义闻攸芳。维胤维贤，世德用张。曰国之桢，申锡斯皇。庆筵具止，乐奏有锵。爰歌孔硕，其风则长。嘉乐君子，吁嗟乘黄。
九日何氏江楼
作者：邱云霄
朝代：明

江楼疏雨报重阳，秋逐林光过短墙。野馆独怜长作客，篱花空负几回黄。深尊天畔惭陶醉，斜帽风前学楚狂。荏苒岁华双短鬓，青山不语笑人忙。
九日同友人楼酌
作者：邱云霄
朝代：明

浮云漂泊共天涯，几度重阳不在家。芋栗故园怜客梦，茱萸他日忆京华。孤怀秋尽伤裘敝，老态风前任帽斜。却笑流光催白发，休将佳节负黄花。
九日太平驿晚泊
作者：邱云霄
朝代：明

百年壮志空怀剑，九日游人不到家。村晚渔依林外火，山寒月傍夜归查。江湖梦转衣初冷，岁月心非鬓欲华。何处霜桥通酒市，将因系缆问黄花。
九日江上
作者：邱云霄
朝代：明

草满寒汀江上秋，梦深遥过碧山头。短篱疏菊家何处，斜日孤云荡客舟。
九日病起
作者：邱云霄
朝代：明

起眠得食日过午，载酒登高何处郎。试问篱花发未发，秋风昨夜含青芳。陶翁归去已千载，龙山醉罢春苔苍。漫把风流向此日，空令异世成悲伤。浮名于我竟何有，把镜茫然一搔首。江头流水濯扶桑，门前落日垂杨柳。安得三万六千辰，日日看花长对酒。
九日登白华岩同张南虚彭石堂范浯州
作者：邱云霄
朝代：明

石磴交迷红叶乱，牧童遥指碧花丛。坐侵斜菊初经雨，巾挂长松不受风。万井平依青嶂落，一峰寒入翠云重。登临不尽茱萸醉，漫引青藜东复东。
九日蹑云岩
作者：邱云霄
朝代：明

野外黄花节，山中绿酒芬。晴岚开绝巘，秋意满高云。客至妨僧定，樵諠散鹿群。幽探成汗漫，尊酒惜馀曛。
九日邀冯北峰姜实斋何云川孙海滨登乌石山
作者：邱云霄
朝代：明

佳辰亦难再，欢笑岂有常。况兹良友集，一别悲路长。缅怀落帽翁，千古咏辉光。南山日影薄，登临兴徬徨。呼童出城市，沽酒累十觞。共携苍玉杖，采菊乌石傍。
九月一日游乌石
作者：邱云霄
朝代：明

独抱瑶琴乌石台，傍岩青菊未全开。重阳此去只九日，为客今登是再来。海上楼台看蜃起，云边山树逐江回。自怜短褐犹千里，何处砧声晚更催。
书感
作者：邱云霄
朝代：明

沙鸟冲烟去，滩声近莫喧。溪毛青绾石，山雨白投村。适意偏难得，空名底用存。古来沉陆者，不是薄浮缘。
云窝清隐歌赠杨西濠归建安
作者：邱云霄
朝代：明

白鹤东飞拂空翠，铁狮南峙开雄据。中护高人清隐堂，云盘雾结不知处。玉泉时听纷琳琅，寒光遥射西濠梁。路若可即溪若藏，落花流出人间香。世人争想见颜色，隆准长眸更丰颊。青草池塘尽日閒，白鸥来往长为客。梧月松风自结邻，花开花落庭中春。床头鱼书横万轴，山中蚁醁迟双轮。晓霞初照彩云薄，五色文光相错落。淳风直梦羲黄前，大雅争传晋魏作。忽惊清世翔凤鸾，束书仗剑游帝关。客星耿耿临北斗，始知天象应人间。好贤天子下明诏，金门长揖谢危冠。蕙帐遥怜北山寂，兰桡便向月中还。巢由渺何许，渊明赋归去。过访桐江翁，归对梅山尉。碧荷衣照紫芝城，切云冠醉黄花亭。归来满榻秋云白，猿鹤一声山色青。
从军行
作者：邱云霄
朝代：明

马鸣风萧萧，笳悲月皎皎。夜出玉门关，遥听金鸡晓。转战阴山寇，归团塞上军。长戈挥白日，鼙鼓结黄云。勒石燕然山，繫颈单于虏。走马长城秋，飞捷报天子。陟岵胡云暗，还家蜀雪残。月明秋戍外，飞梦绕天关。
从军行·其一
作者：邱云霄
朝代：明

马鸣风萧萧，笳悲月皎皎。夜出玉门关，遥听金鸡晓。
从军行·其三
作者：邱云霄
朝代：明
体裁：古风

勒石燕然山，系颈单于虏。走马长城秋，飞捷报天子。
从军行·其三
作者：邱云霄
朝代：明

勒石燕然山，繫颈单于虏。走马长城秋，飞捷报天子。
从军行·其二
作者：邱云霄
朝代：明

转战阴山寇，归团塞上军。长戈挥白日，鼙鼓结黄云。
从军行·其四
作者：邱云霄
朝代：明

陟岵胡云暗，还家蜀雪残。月明秋戍外，飞梦绕天关。
从军行其六
作者：邱云霄
朝代：明
体裁：古风

木浮以刳舟，金沈乃制�。圣人达简易，任材动相遭。如何周道没，举世无乂髦。孔颜叹用舍，沮溺亦遁逃。仪秦夸虎视，七雄竞咆哮。汉唐代得失，制治难相高。清浊生祸罗，壮士悲贤劳。悠悠观大运，顺化归吾曹。
任城登太白楼
作者：邱云霄
朝代：明

半江日落登临晚，百尺栏依雉堞浮。人去风流千载上，客惭潦倒十年游。华清宫冷新词断，采石江空落木愁。清夜独怜楼畔月，至今堪照手中瓯。
停云八章·书所怀也
作者：邱云霄
朝代：明
体裁：四言诗

停云初隮，曰维在南。彼美怀人，实民所瞻。诡随不克，正直是肩。胡斯违斯，谓时则然。驾言騑騑，云迈芝田。（一章）停云在南，瞻望有长。彼美人兮，我心孔伤。翼翼其猷，蔚蔚其章。有邦之则，下民之将。胡斯违斯，不念帝疆。（二章）停云其霭，载张如盖。嗟我有怀，言车云迈。众异厥趋，我心不改。秕既收之，胡不扬稗。中心丑之，而谓我怪。（三章）瞻彼云兮，倾而扬兮。我之怀兮，胡斯去之。鉴不蔽媸，衡胡以欺。汝罔不忌，胡此之忌。（四章）悠悠有怀，靡我思长。怛彼流泉，不平不坎。人云则是，畴谓其罔。嗟彼觉人，逝焉斯往。（五章）瞻彼四方，我心殷殷。彼其之子，亦哲且崇。厥由如弓，好憎如轮。顾逵胥轨，畴驰不从。（六章）梧桐华只，飘风聿至。昔斯芳斯，郁其有比。玄鸿矫矫，黄羽喈喈。音其可怀矣，冥不可致矣。（七章）我心则鉴，不可以自莹。我心则度，不可以自均。言不克晦，眚将女从。维江有芷，维林有芎。佩斯服斯，爰永厥龄。（八章）
偶成
作者：邱云霄
朝代：明

酌酒月为伴，开门山近人。白云湛江色，碧草弄湖春。
元旦奉制早候朝贺
作者：邱云霄
朝代：明

风回鼓角动春晴，天入楼台瑞霭生。虬漏声寒迟五夜，龙墀星影转孤城。红云冉冉开仙仗，紫极亭亭仰圣明。草莽喜逢尧舜日，空怀浅薄负升平。
光岳楼登眺
作者：邱云霄
朝代：明

井画周遭百雉峣，白云凝望一身遥。鳞分万井开名郡，鳌拥层栏槩紫霄。泰岳遥连天际晚，蓬莱浮动海东潮。微风落日堪图画，碧柳晴波度钓桥。
六日饮小傅山堂就宿
作者：邱云霄
朝代：明

得钱沽酒即相求，醉击青筇漫自讴。染翰命觞怜小谢，落花依草愧前丘。乡怀深夜蕉边雨，客近重阳海上秋。解榻未须伤往事，沧江不尽古今愁。
关外寄所知
作者：邱云霄
朝代：明

芳草征车莫，新莺到处闻。路从关口别，水向岭头分。红日初收雨，青山半隐云。独怜双短鬓，万里谒明君。
再到京师
作者：邱云霄
朝代：明

万里风尘剑独存，五云深处拜天阍。凡才自愧东方朔，待诏空怀金马门。鬓发已非前日月，蓬瀛真是别乾坤。九溪蓑笠閒矶钓，流水桃花怅旧源。
再到石泉
作者：邱云霄
朝代：明

斜磴临高树，孤峰荷上天。旧游今日到，重忆十年前。竹碎林间月，花分石底泉。生公归去后，法雨暗松烟。
再哭吾原
作者：邱云霄
朝代：明

圣世应看凤鸟飞，贤声早重帝王畿。宓琴风满松滋治，楚绋云愁薤露晞。重到一丘悬榻在，空怀千古寸心违。寒烟细草年年长，白璧青山夜夜辉。
再游归宗岩
作者：邱云霄
朝代：明

昔游当玄冬，兹来值朱明。岁光倏尔变，眷言怆深情。少壮易抛掷，短发不复生。幽探在佳致，胜事谁能评。高松结鹤居，深叶栖蝉鸣。六月看山雪，千林响流莺。紫云开玉台，青鸾控朱軿。回首顾尘迹，飞身天上行。白杨满山下，古坟相青峥。感此地下魄，何用千岁名。仙人非凡胎，丹砂不可成。我来得清况，对酒当欢倾。
再游虎踞岩
作者：邱云霄
朝代：明

为问烟霞客，重来霄汉头。寒花低覆径，疏竹半遮楼。药臼云舂晚，丹台月槛秋。天河通石井，夜夜饮牵牛。
刘吴二子过访留莫酌时天高气清河流月满而饮兴方豪复取酒进舟九曲
作者：邱云霄
朝代：明

沙白月在地，林深叶暗蹊。山随溪共转，峰与句争奇。鱼跃天枢动，江空斗汉垂。归来何处鹤，翻露下松枝。
刘子因春涨得枯根奇绝若赤虬然持以见赠谢答十二韵
作者：邱云霄
朝代：明

雷雨交冥晦，山川起蛰藏。九溪春惨淡，万壑夜微茫。闪电流空赤，腥涛裂地黄。灵含盘错久，神变朽枯光。刘累真能扰，支离术已荒。珍遗轻佩玖，瑞爱拟鸾凰。度水朝鱼鳖，开门避犬羊。性驯依翠袖，心侈谪寒堂。卧抱骊珠月，閒蒙兽锦章。气嘘蒸莫霭，精聚守纯阳。奋翼沧溟迥，呼云栋宇凉。商霖吾岂敢，长乘白云乡。
别友
作者：邱云霄
朝代：明

青蝇附骥尾，一日能千里。所以君子交，贵托英豪侣。学道三十年，结欢寻常里。独立风尘上，相看吾与尔。雾豹养其斑，风鹏待时起。爱君良独深，别君情何己。岂无儿女颜，恐为壮士耻。欲赠竟无言，相期拾芳芷。
别友人
作者：邱云霄
朝代：明

少年负逸气，自比青梧凰。岂知燕雀辈，青云难羽翔。君抱春华姿，我托秋风杨。芳意竟摇落，同委霜露场。达人晦其彩，闇德光自长。邂逅结欢素，感别成悲伤。方壶海之东，九曲天际傍。一别千里心，拟迹参与商。会晤当何时，眷言热衷肠。黾勉复黾勉，崇德相辉光。
别梅山寺惠上人
作者：邱云霄
朝代：明

竹杖通幽境，梅山拥翠屏。云栖禅榻古，月共佛灯青。坛静藤花细，廊回柏影冥。翻经蕉叶雨，归锡草堂星。香坐僧梁燕，风交梵宇铃。烹茶移石鼎，拂藓读碑铭。无住惭空寂，何因养性灵。世缘空物象，山色静仪刑。落魄惊春柳，浮生亦水萍。苦吟愁杜老，况别远公庭。
别沈霞川
作者：邱云霄
朝代：明

昔别惊春梦，还来问草堂。竹依楼榭直，荷抱石台长。剪烛谈深雨，迟樽坐夜凉。晓云劳极目，帆影度河梁。
剑浦楼
作者：邱云霄
朝代：明

泯泯双流合，盈盈一掌平。云光楼欲湿，潭净雨初晴。徙倚芙蓉出，冯虚羽翮生。神龙嘘夜气，疑是旧丰城。
北固山江望
作者：邱云霄
朝代：明

偶来结束成登眺，独立苍茫散暮愁。地入秦淮千嶂出，天分南北一江流。潮随返照冲长岛，鸟入深云是故丘。自信久无蕉鹿梦，浮名应愧钓鱼舟。
十五夜与傅丁戊月坐得圆字
作者：邱云霄
朝代：明

海月三山出，江城万井联。故乡望牛斗，清夜共婵娟。流影移庭竹，浮光满瓮泉。相看浑是梦，得意几回圆。
南岩次胡明府韵兼呈周曲塘经府
作者：邱云霄
朝代：明

远随飞舄度溪南，路转诸天控鹤骖。自是林塘招吏隐，喜逢野衲悟禅参。悬厓石柱依残照，隔水山城带夕岚。懒向浮名竞驰逐，烟霞自笑亦成贪。
南旺湖谒宋丞相祠
作者：邱云霄
朝代：明

雁落平湖烟草秋，夕阳结缆玉沙头。长堤翠抱金龙庙，去水平分黑马沟。地连吴越三千里，岁运东南一万艘。读罢功臣旧遗碣，更闻沧海有平流。
南明山
作者：邱云霄
朝代：明

山寺寻秋度玉溪，石梁斜日下松枝。摩挲残碣抚遗迹，剥落前朝字半疑。池静浴波山月小，洞閒归晚野云迟。逢人久懒通名姓，来去林僧总不知。
南溪
作者：邱云霄
朝代：明

南溪行近海，北嶂漫连空。问俗他乡异，听莺到处同。鹅洋今夜月，马耳又秋风。历险空悽恻，悠悠向此中。
南行
作者：邱云霄
朝代：明

游子悲乡国，孤舟傍岸洄。机心能自信，沙鸟不须猜。夜静滩声落，江空月色来。钓龙竿尚在，重上越王台。
南阳送田青丘先道赴春试
作者：邱云霄
朝代：明

万里兰舠对榻分，一春花鸟共江濆。经纶策献开双阙，丽藻光寒照五云。芳杜客愁青欲遍，垂杨莺啭碧初芬。黄金台上何时醉，白玉杯前舞夕曛。碧柳临风折玉条，青尊落日客魂销。牛边紫气开龙匣，马首红云近帝朝。离索江波聊对简，徘徊星汉想鸣镳。风回锦勒遥相忆，月满牙樯度鲁桥。
南阳送田青丘先道赴春试·其一
作者：邱云霄
朝代：明

万里兰舠对榻分，一春花鸟共江濆。经纶策献开双阙，丽藻光寒照五云。芳杜客愁青欲遍，垂杨莺啭碧初芬。黄金台上何时醉，白玉杯前舞夕曛。
南阳送田青丘先道赴春试·其二
作者：邱云霄
朝代：明

碧柳临风折玉条，青尊落日客魂销。牛边紫气开龙匣，马首红云近帝朝。离索江波聊对简，徘徊星汉想鸣镳。风回锦勒遥相忆，月满牙樯度鲁桥。
南阳阻浅
作者：邱云霄
朝代：明

江落沙文乱，帆张舣道违。柳眠青昼梦，草坐翠茵肥。阮泪怀商楫，燕云想舜衣。东南勤岁运，夜望泰阶辉。
卿云四章·书所见也
作者：邱云霄
朝代：明

卿云英英，出自方东。絪缊之组，昭回有融。君曰自帝，臣曰自君。上下攸格，无微不通。正直维弼，诡随无容。庶邦之庆，万姓之祯。卿云丽丽，东方自出。鞙其有长，矫如凤翼。天不爱宝，维帝成之。下民徂饥，我是用刺。璨璨天章，而莫可食。卿云皇皇，瞻言在南。载机载杼，天孙之将。绚其綵矣，在天之纲。望不可即，胡莫以裳。卿云其蔚，载瞻其瑞。缅彼有怀，我心如缕。下民孔艰，槁其穑事。维云变态，卷舒朝莫。载发其祥，好风好雨。今者之兆，来者之惠。
卿云四章·书所见也
作者：邱云霄
朝代：明
体裁：四言诗

卿云英英，出自方东。絪缊之组，昭回有融。君曰自帝，臣曰自君。上下攸格，无微不通。正直维弼，诡随无容。庶邦之庆，万姓之祯。（一章）卿云丽丽，东方自出。鞙其有长，矫如凤翼。天不爱宝，维帝成之。下民徂饥，我是用刺。璨璨天章，而莫可食。（二章）卿云皇皇，瞻言在南。载机载杼，天孙之将。绚其綵矣，在天之纲。望不可即，胡莫以裳。（三章）卿云其蔚，载瞻其瑞。缅彼有怀，我心如缕。下民孔艰，槁其穑事。维云变态，卷舒朝莫。载发其祥，好风好雨。今者之兆，来者之惠。（四章）
发堰上
作者：邱云霄
朝代：明

寒光弄熹微，征夫戒晨炊。出门风雨交，结束登前涂。孤村散烟火，野店开户枢。朔风割人肌，泥泞沾我裾。石磴悬幽潭，履危念微躯。浮名逐朝烟，短发感隙驹。羡彼林上禽，枝息鸣呴呴。
发张家湾
作者：邱云霄
朝代：明

回首都门道，停桡野水头。沙明回古寺，树转抱江流。北极黄金殿，南天綵鹢舟。青山他日梦，遥落五云游。
发徐州
作者：邱云霄
朝代：明

野色分林曙，江声拂晓烟。缆悬垂影直，帆转受风偏。世路堪疏阔，乡关阻岁年。邮亭青柳外，归思白云边。
发桐庐
作者：邱云霄
朝代：明

残月依林堕，寒蛩近晓鸣。远潮传海曙，鸣柝护楼更。画鹢缘江白，樯乌掠雾轻。桐江垂钓者，应笑重浮名。
古城别元上人归枣强
作者：邱云霄
朝代：明

东吴春水浮芦叶，西竺秋风度梵铃。龙护经函云不散，鹢通法界雨长冥。蒲团入定槎千里，锡杖归时月满庭。分水江头留偈去，斜阳回首片帆青。
古意
作者：邱云霄
朝代：明

鸳鸯双照水，自矜毛羽齐。欲寄万里思，徘徊不成飞。
叹妇词
作者：邱云霄
朝代：明

十五誇娥眉，荆钗怨结缡。二十斗夭桃，漂梅乱闺思。三十成婚姻，夫婿轻佻儿。朝驱铜驼陌，夜奏瑶瑟词。楼头呼玉瓶，花底谢金羁。结欢在婉娈，视妾霜中絺。君如日边霞，妾等道上荑。道荑羞比妾，犹得托相贻。
吉溪
作者：邱云霄
朝代：明

游子悲无褐，寒风吹短查。问渔沽酒路，随犬到田家。茅屋依山静，溪桥逐水斜。逢人皆荷蓧，相笑失生涯。
吴山
作者：邱云霄
朝代：明

城抱吴山出，皇都宋运催。湖光春霭乱，江色晚潮来。梵刹朱轮转，鸤夷古殿开。幽探成怆恍，愁倚夕阳台。
周仰峰主政访武夷别日诗以送之
作者：邱云霄
朝代：明

丹壑幽栖祗自慵，白云深处笑相逢。风高律调愁春鸟，波照旌旄骇卧龙。携月漫从周茂叔，朋舟应愧郭林宗。金台翠谷惊离梦，玉女峰寒望汝容。满林红雨抱春愁，几卷青编共此丘。綵鹢溪头新使节，绿杨矶畔旧渔钩。对君空有江湖梦，清世元无凤鸟忧。北去相逢如有问，休言深泽见羊裘。
周仰峰主政访武夷别日诗以送之·其一
作者：邱云霄
朝代：明

丹壑幽栖祗自慵，白云深处笑相逢。风高律调愁春鸟，波照旌旄骇卧龙。携月漫从周茂叔，朋舟应愧郭林宗。金台翠谷惊离梦，玉女峰寒望汝容。
周仰峰主政访武夷别日诗以送之·其二
作者：邱云霄
朝代：明

满林红雨抱春愁，几卷青编共此丘。綵鹢溪头新使节，绿杨矶畔旧渔钩。对君空有江湖梦，清世元无凤鸟忧。北去相逢如有问，休言深泽见羊裘。
和棹歌
作者：邱云霄
朝代：明

溪萦九曲锁玄关，山拥千峰密似盘。漫忆紫阳归去后，一川风月要人看。一曲清歌解木兰，水光摇动万山寒。幔亭舞罢秋台燕，野月溪云空汉坛。二曲娇峰云水间，淡妆低压碧云鬟。玉容不改春愁重，妆镜台空舞翠鸾。三曲虹桥最上头，三杯石外望仙舟。莫疑汉使河源路，信有浮槎到女牛。四曲丹崖紫洞奇，玉函仙蜕记秦时。一从听断金鸡晓，花落空潭春自迟。五曲花开锦绣屏，青山无语静仪刑。楼前尽日东流水，独立苍茫晚对亭。六曲中流石灶寒，茶烟香湿紫苔斑。仙人饮罢留空鼎，拍掌岩头去不还。七曲峰头松桂深，北廊岩下水云沈。玄猿白鹤闻清怨，久伴危冠合脱簪。八曲城高紫气浮，夜深仙乐响山头。到来钟鼓皆成石，怅倚斜晖望玉楼。九曲逶迤引市廛，人间天上别风烟。青蓑黄犊归来晚，疑是桃源学种田。
和棹歌·其一
作者：邱云霄
朝代：明

溪萦九曲锁玄关，山拥千峰密似盘。漫忆紫阳归去后，一川风月要人看。
和棹歌·其七
作者：邱云霄
朝代：明

六曲中流石灶寒，茶烟香湿紫苔斑。仙人饮罢留空鼎，拍掌岩头去不还。
和棹歌·其三
作者：邱云霄
朝代：明

二曲娇峰云水间，淡妆低压碧云鬟。玉容不改春愁重，妆镜台空舞翠鸾。
和棹歌·其九
作者：邱云霄
朝代：明

八曲城高紫气浮，夜深仙乐响山头。到来钟鼓皆成石，怅倚斜晖望玉楼。
和棹歌·其二
作者：邱云霄
朝代：明

一曲清歌解木兰，水光摇动万山寒。幔亭舞罢秋台燕，野月溪云空汉坛。
和棹歌·其五
作者：邱云霄
朝代：明

四曲丹崖紫洞奇，玉函仙蜕记秦时。一从听断金鸡晓，花落空潭春自迟。
和棹歌·其八
作者：邱云霄
朝代：明

七曲峰头松桂深，北廊岩下水云沈。玄猿白鹤闻清怨，久伴危冠合脱簪。
和棹歌·其六
作者：邱云霄
朝代：明

五曲花开锦绣屏，青山无语静仪刑。楼前尽日东流水，独立苍茫晚对亭。
和棹歌·其十
作者：邱云霄
朝代：明

九曲逶迤引市廛，人间天上别风烟。青蓑黄犊归来晚，疑是桃源学种田。
和棹歌·其四
作者：邱云霄
朝代：明

三曲虹桥最上头，三杯石外望仙舟。莫疑汉使河源路，信有浮槎到女牛。
咏月
作者：邱云霄
朝代：明

影冒山河出，光分斗汉微。愁添双杵乱，鸿带数声归。歌舞高楼近，关山古塞违。不堪江夜寂，何事故清辉。
咏柏亭赠新都汪子
作者：邱云霄
朝代：明

江郎好文雅，去作柏亭仙。结欢四海士，俱赠云霞篇。我本方瞳翁，芳栖武夷巅。久无青琐梦，长抱白云眠。感子丹青图，发歌声琅然。茅楹跨石冈，古木深缠绵。幽枝拂翠幌，远色摩苍天。山鸟下石梁，林风驱游烟。时有高人至，奏弄同心弦。世缘苦未断，抚剑怀孤骞。何当与子期，拟拂松萝鞭。
哭程霞峰
作者：邱云霄
朝代：明

昔年曾上此峰游，万丈丹崖紫气浮。今日重来此峰下，满天苍狗白杨秋。才忌祢平怜欲杀，贫惭敬仲早相投。堂前鵩去空留赋，好为遗篇子细收。
哭蓝汝汲汝文二昆弟
作者：邱云霄
朝代：明

紫荆台上罢埙篪，元季风流世所稀。青简满床萤火散，蓝原落日子规啼。池塘草长谁春梦，花萼楼空自夕晖。望断幔亭仙已远，月明双鹤夜来归。
哭迹山主政
作者：邱云霄
朝代：明

共醉高楼听渭城，每依天末望神京。东吴雅度归公瑾，西汉清才数贾生。直以忧勤书短疏，肯将簪弁逐浮名。亦知昼夜通玄运，犹自临风寄哭声。
嗟嗟一章章十二句·咏屈平也
作者：邱云霄
朝代：明

嗟嗟贵戚，顾义瞿瞿。忠不见售，忧心如旟。彼昏既酣，进谗如醵。舍此兰茝，佩彼蒿蒌。宁汩清流，爰丧我躯。翼翼宗庙，忍见丘墟。
嘉靖乙巳冬自京师取长骑抵淮徐初得驽足勤策不进既三日再得名驹引鞭而去每出群骑数里鞍上作骝马行赏之
作者：邱云霄
朝代：明

骅骝与款段，赋形岂殊理。临风扬玉鞭，望影不能止。流电灭前光，疾风生后趾。霜花碎碧蹄，削竹立双耳。不辞血汗力，肯受鞭策耻。嗟尔渥洼儿，感泣孙阳子。驰骋风尘间，报效在知己。安得横四海，与尔日千里。
城南夜雨
作者：邱云霄
朝代：明

出宿城南夜，江空雨满舟。迟迟风外断，耿耿叶边稠。伴柝传山郭，随更下驿楼。初程云水近，还作别乡愁。
堰首哭叶秀才
作者：邱云霄
朝代：明

剧谈疏阔想通儒，鸡黍空怀笑语初。一去云寰归独鹤，重来茅屋有残书。青云潦倒遗双剑，白帻凄凉旧短锄。憔悴碧山寒欲瘦，秋风堰上一沾裾。
塞下曲
作者：邱云霄
朝代：明

雪暗阴山夜驰捷，箫鼓中宵鸣不歇。云合连天塞草黄，风吹满地胡笳月。
夏日田家杂兴
作者：邱云霄
朝代：明

晓日空林生紫烟，微风新长半池莲。人疑秦谷时通棹，俗近豳风只受田。开径逐门回石磴，傍厨凿井动山泉。白云一卧青山晚，梦落桑皋向远天。柳外莺声度翠微，轻裁白苧试新衣。深山岁月凭开落，浮世犁蓑无是非。江色净涵林气薄，雨光留湿石苔肥。青藜何处归来晚，满地月明乌鹊飞。疏篁箨落时惊犬，腐草光生欲化萤。断雨冥冥过垄去，乱流脉脉向田分。空斋有梦来蝴蝶，荒径无人下鹿群。长愿桑麻输早税，未应畎亩便忘君。
夏日田家杂兴·其一
作者：邱云霄
朝代：明

晓日空林生紫烟，微风新长半池莲。人疑秦谷时通棹，俗近豳风只受田。开径逐门回石磴，傍厨凿井动山泉。白云一卧青山晚，梦落桑皋向远天。
夏日田家杂兴·其三
作者：邱云霄
朝代：明

疏篁箨落时惊犬，腐草光生欲化萤。断雨冥冥过垄去，乱流脉脉向田分。空斋有梦来蝴蝶，荒径无人下鹿群。长愿桑麻输早税，未应畎亩便忘君。
夏日田家杂兴·其二
作者：邱云霄
朝代：明

柳外莺声度翠微，轻裁白苧试新衣。深山岁月凭开落，浮世犁蓑无是非。江色净涵林气薄，雨光留湿石苔肥。青藜何处归来晚，满地月明乌鹊飞。
夜坐
作者：邱云霄
朝代：明

寒灯伴无寐，空庭秋有声。启窗星月暝，愁缕自分明。
夜坐
作者：邱云霄
朝代：明

帘捲流萤入，窗虚碧月来。据床罢书卷，独上露华台。
夜宿天游用郑少谷韵
作者：邱云霄
朝代：明

隐屏日薄孤亭晚，风急涛声起翠林。云湿万峰寒错落，月明长壑独冯临。山中岁候青鞋老，天上楼台紫雾深。几度武陵迷路客，桃花流水乱春浔。
夜行
作者：邱云霄
朝代：明

万里凋裘向北天，西风双鬓又经年。疏杨几树青相慰，残月半江寒未眠。山城雁度千家杵，村落鸡声五夜船。箫鼓中流渺何许，帝乡遥在紫云边。
天津
作者：邱云霄
朝代：明

海水无南北，潮声日日来。归人今海外，乡信寄潮回。
奉别江午坡宗师二十韵
作者：邱云霄
朝代：明

北斗瞻依旧，西风汗漫游。芗溪秋水外，寒夜月槎浮。笑语疑春梦，杯盘续暮篝。开亭惭下榻，去国羡垂钩。礼乐风闽楚，师模仰泰丘。弥文裁后进，明抱在先忧。秉法成萋斐，怀忠不自谋。孤臣危远道，万乘布洪休。山水元无恙，烟霞合有俦。陶开三径地，范泛五湖舟。谢客无过骑，呼童早放牛。登堂招舞鹤，倚槛下驯鸥。青草池边句，香芸架上筹。寻真苍玉杖，拥雪白云裘。兰佩重薰袭，樗材漫见收。子瞻元靡匹，永叔感前修。直彻形骸隔，惭非气味投。移尊频洗酌，待月更登楼。杨柳疏烟晚，林塘细雨秋。可堪莺谷别，不断象山流。
奉寄方棠陵宪副
作者：邱云霄
朝代：明

独上孤城意若何，梦随双鹤度烟萝。棠陵第宅青枫外，毛坞图书翠竹多。云谷无人骑马到，天涯何处断鸿过。山中憔悴无堪赠，惟有清池长芰荷。
奉陪侍御章介庵先生游武夷夜宿冲佑观
作者：邱云霄
朝代：明

几片红桃乱水浔，仙源窕窈翠云阴。花迎玉节低垂涧，鸟避青骢远度林。岩草洞芝三月暮，孤松独鹤百年心。相看浮世空悲梗，话入双灯夜雨深。
奉陪顾颐斋宪副燕金氏鹦鹉堂
作者：邱云霄
朝代：明

顾君天下士，高谊古人同。岳降诸闽秀，文惊一代雄。香散荷风细，巡传柏叶浓。堂幽啭鹦鹉，献赋愧名公。
安山道中
作者：邱云霄
朝代：明

杨柳青青夹岸垂，斜阳江上去帆迟。岁华惭对碧山老，节候空悲紫燕知。清梦未能忘故国，疏才何必问明时。关河迢遰音书绝，目断孤云重所思。
宿堰首
作者：邱云霄
朝代：明

烟火成村晚，溪声送簟凉。心閒无鹿梦，水落见鱼梁。窗宿山云湿，苔荒石径藏。偶来公憩静，庭树想甘棠。
寄乾菊与雷半窗
作者：邱云霄
朝代：明

秋山细菊初含蕊，漫采归来露满擎。翡翠渐翻金鼎落，龙团愁斗玉瓯明。老能夜读寻行细，兴薄秋怀得句清。直拟野荑持赠重，半窗风月试吟罂。
寄弟
作者：邱云霄
朝代：明

昔别莺花早，重经梅柳春。高云断去雁，芳草未归人。
寄挽汪泉翁中丞
作者：邱云霄
朝代：明

曾看竹马聚儿童，空想登龙有路通。南国甘棠公奭去，中原礼乐孔明终。白泉自照青山色，黄鹤空闻玉篴风。炎瘴只今归帝德，伏波不数汉时功。
寄杨道人
作者：邱云霄
朝代：明

一去山中久，长念山中客。幽想发云霞，何时生羽翮。梦游天宇清，坐惜林月白。新笋应已抽，翠篁添几百。
寄蓝三十六吾原
作者：邱云霄
朝代：明

吾原烟树暗幽蹊，倚石看云意每迟。月满夜悬徐氏榻，草深春梦谢家池。莫将白日閒丘壑，转使青山吊杖藜。离索不堪成独立，愁听莺语到花枝。
寄蓝石桥
作者：邱云霄
朝代：明

九曲溪头旧结邻，莺花遥度石桥春。孤槎有客时通汉，深谷无人更问秦。远托江湖忧永夜，虚生贫贱愧同辰。青芝白石聊堪煮，懒向长沮一问津。
寄赠李少峰黄晚峰应春试
作者：邱云霄
朝代：明

双剑光长犯斗牛，五云遥捧凤凰州。南关一笑投繻早，北阙重华侧席秋。客旅惊逢黄宪日，仙踪遥望李膺舟。明光春色传呼处，瑞霭氛氲仗外浮。
寄赵南特监丞
作者：邱云霄
朝代：明

聚散悲萍梗，功名羡鼎钟。高云鸿影落，疏叶露华重。慷慨游燕赵，文章重辟雍。黄金台上醉，何日得相从。
寄郑云岩
作者：邱云霄
朝代：明

最爱风流郑守愚，孤高元不染尘淤。风前绿酒能歌舞，岩畔白云同卷舒。
富春驿
作者：邱云霄
朝代：明

寒浦樯乌集，烟汀宿鹭投。富春江上驿，落日客边愁。吴越双流外，乾坤一叶浮。孤征频望斗，明月满严州。
寒露同李洗松宿方塘书舍
作者：邱云霄
朝代：明

露重怜今夕，秋深试薄寒。溪声乱篱落，月色动柴关。菊密欲藏径，花娇故傍栏。相看疑梦寐，秉烛问更阑。
对雪
作者：邱云霄
朝代：明

僵卧闭湥户，端居拥短裘。同云千嶂合，朔气六霙投。带雨完偏损，牵风落仍浮。轻盈怜舞态，消没似娇羞。柳絮惊三月，蓬壶梦十洲。无情窥户牖，随意度帘钩。野径行应断，长江湛不流。远征愁堕指，老去感搔头。扫径情偏懒，烹茶兴不侔。新诗怀蹇骑，狂叫喜登楼。秋月迷清昼，天河洗赤陬。影沉知过鹭，声起得眠鸥。凛凛为谁烈，飘飘不自由。暂因留市郭，终只恋林丘。阴极亨阳德，光寒夺夜篝。终为江海泽，不作沼池沤。直拟山川重，应贻鸟鼠愁。太平先有象，孤淡傲无俦。玄兔迷湥穴，苍鹰懒下鞲。梅姿争自媚，柳脆怯枝柔。隐几怀中立，浮槎忆子猷。欲披王氏氅，更泛剡溪舟。
寿蓝母
作者：邱云霄
朝代：明

萱种南山下，青青玉露中。舞衣春酒熟，捲幔彩云通。短发垂堂白，寒灯伴女红。周南千载上，应想葛覃风。嘉气郁氛氲，瑶池日未曛。芝擎香润重，兰长碧生文。鹤发年年醉，熊丸夜夜分。紫泥封半湿，拟下九天云。
寿蓝母·其一
作者：邱云霄
朝代：明

萱种南山下，青青玉露中。舞衣春酒熟，捲幔彩云通。短发垂堂白，寒灯伴女红。周南千载上，应想葛覃风。
寿蓝母·其二
作者：邱云霄
朝代：明

嘉气郁氛氲，瑶池日未曛。芝擎香润重，兰长碧生文。鹤发年年醉，熊丸夜夜分。紫泥封半湿，拟下九天云。
将归书壁
作者：邱云霄
朝代：明

树影移斋日渐高，寒花初放出墙梢。莫言去后空培植，长有春风吹碧桃。
山中
作者：邱云霄
朝代：明

茆堂客去山逾静，花径云开水自流。昌歜石边灵节长，伏苓松下暗丝浮。仙人时见骑黄鹤，野老长眠傍白鸥。懒向参同问玄圃，应知閒处即丹丘。
山中雪
作者：邱云霄
朝代：明

朔风卷寒云，空山雪深尺。日莫启柴荆，独见寻梅迹。
山居书事
作者：邱云霄
朝代：明

一夜狂风吹桕树，锦林飘尽玉无数。梦回疏影半斜窗，月明误有梅花句。
山有泉四章·赠友也
作者：邱云霄
朝代：明
体裁：四言诗

山有泉毖，于其阴。君子乐胥，言濯其缨。优之游之，逝耽尔清。逝耽尔清，以卒斯盟。（一章）山有泉毖，于其腹。君子乐胥，载濯我足。我心孔契，嗜此幽独。嗜此幽独，伊谁云告。（二章）山有泉毖，于其趾。君子乐胥，言盥其耳。无尘有聪，我心则喜。逝彼颓流，载忧靡靡。（三章）山有泉毖，于其门。君子乐胥，言洗其心。有郁中林，杜彼俗辕。从我攸好，永以相敦。（四章）
左赛曲
作者：邱云霄
朝代：明

朱楼隐约云中起，白马连翩陌尘里。楼上青娥抱月游，自惜红颜照秋水。未语情传意态閒，兰阶花谢下金鞍。云母屏开动尊俎，霓裳银甲陈君欢。一握青丝高结重，海棠无力牵春梦。陌上娇杨避舞腰，掌中白雪旋风动。玉燕斜连双翠垂，锦襟犹缀七香珠。宝鼎游烟绕䍡？，金莲开照红？毹。貂蝉压鬓淡妆束，凤绾流苏花簌簌。起抱琵琶向绮筵，为君试奏相思曲。翠袖半涵玉腕明，调弦改柱情先促。纤纤素指轻低昂，戏水蜻蜓点还续。仙人掌上玉霰声，六么入破相调停。低眉皓齿声欲绝，文犀击碎玻瓈瓶。商弦渐急羽弦苦，欢词悽转变愁词。上遏流云住落日，楼前紫马皆停嘶。满座罢觞纷击节，天上飞琼怨颜色。眼中富贵何有无，好向尊前惜离别。人生适意日应少，首阳二老今何有。莫把芳心怨落红，莺啼花暖春初晓。
左赛曲
作者：邱云霄
朝代：明
体裁：古风

朱楼隐约云中起，白马连翩陌尘里。楼上青娥抱月游，自惜红颜照秋水。未语情传意态閒，兰阶花谢下金鞍。云母屏开动尊俎，霓裳银甲陈君欢。一握青丝高结重，海棠无力牵春梦。陌上娇杨避舞腰，掌中白雪旋风动。玉燕斜连双翠垂，锦襟犹缀七香珠。宝鼎游烟绕䍡�，金莲开照红�毹。貂蝉压鬓淡妆束，凤绾流苏花簌簌。起抱琵琶向绮筵，为君试奏相思曲。翠袖半涵玉腕明，调弦改柱情先促。纤纤素指轻低昂，戏水蜻蜓点还续。仙人掌上玉霰声，六么入破相调停。低眉皓齿声欲绝，文犀击碎玻瓈瓶。商弦渐急羽弦苦，欢词悽转变愁词。上遏流云住落日，楼前紫马皆停嘶。满座罢觞纷击节，天上飞琼怨颜色。眼中富贵何有无，好向尊前惜离别。人生适意日应少，首阳二老今何有。莫把芳心怨落红，莺啼花暖春初晓。
平水作
作者：邱云霄
朝代：明

千里一归帆，九秋十日尽。野火江上明，渔歌夜相应。徘徊山月孤，萧飒林风振。羌篴何处声，度船起清听。
廷试
作者：邱云霄
朝代：明

露晓趋金阙，天章下玉除。六经鸣俊乂，一统会车书。挟策投明主，康时愧腐儒。习闻王道大，未敢避迂疏。
归宗岩
作者：邱云霄
朝代：明

鸟道悬空翠，龙筇拂晓寒。逶迤回碧嶂，突兀散朱栏。怪石云边堕，虬枝雪后看。振衣山果落，听法鼎香残。庭鹤巢松近，林僧种药还。气蒸玄洞湿，珠落古厓丹。引火窥仙窦，临河纵大观。孤亭摩汉出，斜磴倚云安。煮茗游烟细，攀藤着屐难。泉幽贪洗耳，天近想飞翰。岁晚悲行役，登临兴渺漫。浮生无住着，空羡结蒲团。
彭城晚望
作者：邱云霄
朝代：明

戏马台前春草深，歌风亭上夕阳沈。千年秦鹿空鹰犬，一片徐山自古今。
彰义关送驾南巡
作者：邱云霄
朝代：明

晓树葱茏月渐低，龙舆光转凤城西。鹓行露肃衣冠集，雉尾风高甲仗齐。缭绕紫云行处合，徘徊清跸望中迷。太平天子初巡守，式听明庭咏醉鹥。东南佳气郁崔嵬，直北红尘玉辇来。随处春花行殿出，两行新柳御堤回。云连车骑千官从，日照旌旂五色开。圣主远巡应阜物，山禽野鸟莫惊猜。南狩天书出上阳，遐荒云马贡糇粮。千门警跸晴烟绿，一道新堤晓雾黄。瑞气夜分浮翼轸，衮衣春色照衡湘。谁从齐晏游观对，不数韩休有谏章。玉剑金戈拂晓霜，初程应计到良乡。霓旌夜卷星辰动，雾辇春行草木香。麋鹿乍惊陈虎贲，风云长为护龙骧。敝袍愿作归朝舞，早听欢呼委佩长。
彰义关送驾南巡·其一
作者：邱云霄
朝代：明

晓树葱茏月渐低，龙舆光转凤城西。鹓行露肃衣冠集，雉尾风高甲仗齐。缭绕紫云行处合，徘徊清跸望中迷。太平天子初巡守，式听明庭咏醉鹥。
彰义关送驾南巡·其三
作者：邱云霄
朝代：明

南狩天书出上阳，遐荒云马贡糇粮。千门警跸晴烟绿，一道新堤晓雾黄。瑞气夜分浮翼轸，衮衣春色照衡湘。谁从齐晏游观对，不数韩休有谏章。
彰义关送驾南巡·其二
作者：邱云霄
朝代：明

东南佳气郁崔嵬，直北红尘玉辇来。随处春花行殿出，两行新柳御堤回。云连车骑千官从，日照旌旂五色开。圣主远巡应阜物，山禽野鸟莫惊猜。
彰义关送驾南巡·其四
作者：邱云霄
朝代：明

玉剑金戈拂晓霜，初程应计到良乡。霓旌夜卷星辰动，雾辇春行草木香。麋鹿乍惊陈虎贲，风云长为护龙骧。敝袍愿作归朝舞，早听欢呼委佩长。
怀玉驿别周年侄邦俊
作者：邱云霄
朝代：明

怀玉山前路，相惊梦里逢。三年京国别，此日阮途穷。挟策怀君阙，交情想父风。青云看奋鹗，白发愧非熊。日月双龙剑，乾坤一鸟笼。临岐烟柳外，回首莫江东。
思家
作者：邱云霄
朝代：明

木落愁远山，乡心夜来绝。不见渡溪人，但见渡头月。高堂忆远征，妻孥望天末。舞衣生轻尘，自贻此契阔。白云起江头，直向武夷没。
怨
作者：邱云霄
朝代：明

江石如龟甲，隐隐浮明沙。不障东之水，偏惊游子查。游子去乡国，长风吹断霞。断霞只在天，游子去无涯。泠泠秋已老，飘荡未还家。
惟车八章·广小什也
作者：邱云霄
朝代：明
体裁：四言诗

惟车有辅，周道康兮。维樯有䈏，济江长兮。顾辅不设，中坎坎兮。载沈载浮，怀漾漾兮。（一章）瞻彼林躅，饱将弃馀。绵蛮之止，举斯戒危。嗟嗟扑满，显窍以入。如车有籊，隆然张蔽。（二章）百尔君子，视典章兮。皇祖有赫，贻宪昌兮。毋谓不知，抑若扬兮。毋苟女比，众且狂兮。（三章）直言孔武，织言如组。维彼克佞，如携如取。维此贞人，迸言如毒。昊天震怒，云胡以惧。众口铄金，胡不斯畏。（四章）毋云尔功，功有所由成。毋云尔才，才有所由名。匪幽不克，上下胥征。庶邦卒疹，孰哀我员。（五章）谁谓坤广，云不可往。谁谓砥平，足缩缩其有行。戒哉我友，驾言孔艰。毋尔斯驰，执敬反反。（六章）夕斯永矣，我是用悲。缤缤揔揔，百忧以集。日之昃矣，旦其莫矣。大车斯轰，尘将及矣。今者若褒，行谓筮矣。（七章）天有所短，无昏不旦。地有所病，无陂不平。直兹孔畏，眚岂在人。悠悠我宰，爰瘁厥伦。君子敬止，不念有生。（八章）
感遇
作者：邱云霄
朝代：明

孤鸿天北来，栖我林上枝。欲寄美人札，相思空自知。夕阳宿秋山，野草连大堤。低头独顾影，短发双肩垂。芳容易衰歇，空负年少期。愿结鸳鸯侣，相随竟不离。丰城有宝匣，夜气如长虹。藏身在幽独，误识张华公。千里遣雷令，此意良已殷。结欢君子佩，流声天地中。一朝成变化，烟光浩无穷。神物自有匹，安肯孤雌雄。菱花冒轻㙠，玉姿岂为侵。一朝事磨洗，万象光沉沉。欲赠美人妆，聊以输我襟。不照美人面，愿照美人心。仙乡有琪草，托根蓬莱山。食之有长味，暗令生朱颜。叶光拂海曙，高萼袭天关。谁为学仙侣，同采复同还。愿言将此草，遍种在人间。明月开素琴，清夜时一弹。上弦彻天扃，下弦起龙蟠。世人重歌舞，此曲空潺湲。悲音促商调，草木凋容颜。钟期久已死，孤操惨不欢。古人破焦桐，此意良足叹。昔日卞和子，独抱荆山璧。殷勤三献君，玉人辨为石。世眼束见闻，至宝岂易识。刖足心不伤，璞弃亦不惜。是非竟不明，感激还成泣。秋山白皓皓，东水走不停。群动净变化，竟以归空冥。世人苦自蔽，动息累有形。披襟拥孤榻，山月来中庭。无言但闭户，幽草相对青。南登万丈峰，上有千尺桐。高枝待凤鸟，下体奏南风。寂寥在空谷，众木纷异同。樵人轻斧斤，日事深山中。但恐秋风落，共委荆棘丛。嗟哉韶庭音，岂上炊爨功。莫登城南楼，远望城南丘。中有达人墓，兀兀临前流。石兽皆无耳，斜径交坟头。感慨问行人，姓名今不留。此地应无主，千家散羊牛。入秋气沉冥，牛女今夕见。为客抱孤清，因生恋乡县。虫声起床头，流萤照当面。岁候无停机，感此万物变。微明启幽窗，仰见秋梁燕。
感遇·其一
作者：邱云霄
朝代：明

孤鸿天北来，栖我林上枝。欲寄美人札，相思空自知。夕阳宿秋山，野草连大堤。低头独顾影，短发双肩垂。芳容易衰歇，空负年少期。愿结鸳鸯侣，相随竟不离。
感遇·其十
作者：邱云霄
朝代：明

入秋气沉冥，牛女今夕见。为客抱孤清，因生恋乡县。虫声起床头，流萤照当面。岁候无停机，感此万物变。微明启幽窗，仰见秋梁燕。
感遇其七
作者：邱云霄
朝代：明
体裁：古风

秋山白皓皓，东水走不停。群动净变化，竟以归空冥。世人苦自蔽，动息累有形。披襟拥孤榻，山月来中庭。无言但闭户，幽草相对青。
感遇其三
作者：邱云霄
朝代：明
体裁：古风

菱花冒轻㙠，玉姿岂为侵。一朝事磨洗，万象光沉沉。欲赠美人妆，聊以输我襟。不照美人面，愿照美人心。
感遇其九
作者：邱云霄
朝代：明
体裁：古风

莫登城南楼，远望城南丘。中有达人墓，兀兀临前流。石兽皆无耳，斜径交坟头。感慨问行人，姓名今不留。此地应无主，千家散羊牛。
感遇其二
作者：邱云霄
朝代：明
体裁：古风

丰城有宝匣，夜气如长虹。藏身在幽独，误识张华公。千里遣雷令，此意良已殷。结欢君子佩，流声天地中。一朝成变化，烟光浩无穷。神物自有匹，安肯孤雌雄。
感遇其五
作者：邱云霄
朝代：明
体裁：古风

明月开素琴，清夜时一弹。上弦彻天扃，下弦起龙蟠。世人重歌舞，此曲空潺湲。悲音促商调，草木凋容颜。钟期久已死，孤操惨不欢。古人破焦桐，此意良足叹。
感遇其八
作者：邱云霄
朝代：明
体裁：古风

南登万丈峰，上有千尺桐。高枝待凤鸟，下体奏南风。寂寥在空谷，众木纷异同。樵人轻斧斤，日事深山中。但恐秋风落，共委荆棘丛。嗟哉韶庭音，岂上炊爨功。
感遇其六
作者：邱云霄
朝代：明
体裁：古风

昔日卞和子，独抱荆山璧。殷勤三献君，玉人辨为石。世眼束见闻，至宝岂易识。刖足心不伤，璞弃亦不惜。是非竟不明，感激还成泣。
感遇其四
作者：邱云霄
朝代：明
体裁：古风

仙乡有琪草，托根蓬莱山。食之有长味，暗令生朱颜。叶光拂海曙，高萼袭天关。谁为学仙侣，同采复同还。愿言将此草，遍种在人间。
报恩寺登琉璃塔绝顶
作者：邱云霄
朝代：明

文皇开胜倚天都，揔入江山作画图。古殿丹青传色相，上方日月护浮屠。老僧解说前朝事，指客遥看六代湖。同泰寺荒春草遍，雨花台畔莫云孤。
括苍道中
作者：邱云霄
朝代：明

清世谁能蚤息机，欲将疏放问耕犁。浮沉世事看流水，惆怅西风过裕溪。山泉脉脉野田平，唤雨林鸠处处呜。满地秋风催黍稌，月明犹听桔槔声。短篱疏竹入田家，石径山桥傍水斜。闻说前溪夜来雨，晓风争发木绵花。
括苍道中·其一
作者：邱云霄
朝代：明

清世谁能蚤息机，欲将疏放问耕犁。浮沉世事看流水，惆怅西风过裕溪。
括苍道中·其三
作者：邱云霄
朝代：明

短篱疏竹入田家，石径山桥傍水斜。闻说前溪夜来雨，晓风争发木绵花。
括苍道中·其二
作者：邱云霄
朝代：明

山泉脉脉野田平，唤雨林鸠处处呜。满地秋风催黍稌，月明犹听桔槔声。
挽梅窗董隐翁
作者：邱云霄
朝代：明

当年和靖梅千树，野色林光自草庐。香雨春深惊梦湿，一窗疏影满床书。
捣衣曲
作者：邱云霄
朝代：明

君子出于役，驾言事西极。关河滞沮修，鞅掌递晨夕。去闻春鸠鸣，今见秋鸿翼。凄凄夜光长，皑皑寒霜集。沈沈启箧笥，反反理裳泽。朝事浣江头，莫捣寒砧急。愿竭金闺情，不辞玉腕力。洁白为君欢，缝纫为君密。但恐江汉长，衣到寒暑易。
斋居书事
作者：邱云霄
朝代：明

宦况怜今夕，孤怀傲世尘。溪山足吏隐，苜蓿长园春。昼静云移榻，阶閒雀近人。古来毡亦冷，聊尔遂吾真。
新城
作者：邱云霄
朝代：明

天阔鸿声落，云高秋气横。乱鸦鸣落日，驱马入新城。远火孤村出，空林暮霭生。乡关应万里，岁晚尚孤征。
新阳铺
作者：邱云霄
朝代：明

十里未归犹是客，梦魂还托水云乡。轻鸥浴晚多情白，落叶辞秋作意黄。断雨欲来过别浦，孤帆犹自带斜阳。百年几度飘蓬迹，世事江流总渺茫。
施龙会讲学蓝原约登武夷不果余复有南行道中寄此
作者：邱云霄
朝代：明

龙会经年别，鱼书望日迟。月虚徐稚榻，风煖马融帷。紫气怜谁识，青山秖自宜。幔亭金鼎在，空负玉筇期。
无题
作者：邱云霄
朝代：明

美人抱华姿，独立千古上。相看隔珠帘，莫诉相思望。宝钏结鸳鸯，玉菱发玄象。持此怀赠之，无由启罗幌。悲哉谁良媒，此情终浩荡。
无题
作者：邱云霄
朝代：明

西北有佳人，春姿照白璧。相去一万里，梦到不盈尺。我有双绮琴，欲奏同心曲。裴徊秋江上，婉转莫愁入。
早候朝见
作者：邱云霄
朝代：明

朝骑风灯乱，宫鸦拂曙号。雨随虬漏尽，云傍凤楼高。钟静开阊阖，香分引隽髦。罗贤勤圣主，短发愧青袍。
早发
作者：邱云霄
朝代：明

江气团团白，潭光约约虚。露华和月落，风势听人呼。
早发龙港
作者：邱云霄
朝代：明

曙拂空林鸡犬喧，春江夜雨没堤痕。晓寒未落沙头月，误看梨花雪满村。
早朝
作者：邱云霄
朝代：明

鸡唱平明下玉楼，鹓行初定佩声收。光摇云殿金莲起，曙转星河瑞影流。翠羽扇回分凤翼，紫烟香满拥螭头。不才地隔惭疏远，几度天阶近冕旒。
明妃词
作者：邱云霄
朝代：明

明月悲笳发，残妆待腊归。学成胡地舞，羞着汉宫衣。
春尽次淮上
作者：邱云霄
朝代：明

南关何处日孤征，归梦先春几百程。今日送春犹是客，孤城寒雨不胜情。
春日
作者：邱云霄
朝代：明

独立孤台感岁时，羞将短发弄朝曦。门垂柳眼窥春早，堂款山容坐午迟。醉共青蔬贫亦好，梦骑白鹤笑还疑。尊前细把梅花看，冷淡香心只自知。
春江烟景赠高惟德
作者：邱云霄
朝代：明

美人结屋春江曲，朝见濯缨莫濯足。寒烟断霭春模糊，晓树晴莎浮远绿。昔年曾汎春江查，美人自惜颜如花。今日重来春江上，花枝带雨春风斜。浮生荏苒如朝莫，慎尔栖迟便长去。好从春水学操舟，明时携女济川路。
是日再游金山寺
作者：邱云霄
朝代：明

贪幽不畏长江险，此日乘潮两度舟。毒蜃结楼连岛迥，驯鼋负日近人游。东南地轴江天出，吴楚星疆日夜流。更上孤亭倚修莫，微茫烟火见瓜州。
昼坐
作者：邱云霄
朝代：明

小池红雨乱，曲径绿云生。白日相过少，春风似有情。
晋安春日
作者：邱云霄
朝代：明

客思江流两渺漫，墙梅留雨半开残。日回东陆泉初动，榕满南州腊尚寒。团饼喜同传故俗，柔蔬聊自荐春盘。白云徙倚孤飞处，愁入青尊意转阑。
晓发张家湾望京邑
作者：邱云霄
朝代：明

舟居变春夏，倦与云水期。月明宿沙湾，鸡声何咿咿。寒烟薄汀渚，征人事驱驰。长河就东没，明星亦西移。鸣镳扬缁纷，策马纵青羁。远瞪鸾凤楼，有怀金玉姿。玄发抱衷素，绿丝方见治。辗转繁虑积，缅邈千古思。
晓发琉璃河
作者：邱云霄
朝代：明

野店寒灯半明灭，疏杨几树霜微白。鸡鸣晓骑问前村，山寺钟声度残月。
晓发邵伯驿
作者：邱云霄
朝代：明

湖彻晨光发，窗虚入翠斜。春归有底急，客路若为赊。鼓急催行缆，帆偏掠浅沙。起看江色乱，残月在蒹葭。
晓行
作者：邱云霄
朝代：明

我行九月晦，闻鸡起晨装。驰驱入铜城，明星正光长。马首挂参井，虎宿森开张。诸象列天河，薄照征袍黄。翻翻叶上露，拂剑寒且苍。行人断四郊，游子心独伤。简书怀遣畏，岂不念风霜。悠悠向远道，征人事徬徨。江南无使来，音书就谁将。
晓行
作者：邱云霄
朝代：明

秋意动禾黍，山风稻欲花。疏星下平野，晓树散晴霞。尘世惭奔走，江流逐岁华。道穷堪薄禄，目断白云赊。
晚出括苍城
作者：邱云霄
朝代：明

北风吹夕阳，驱车出城郭。百草委明霜，野烧寒烟簿。徬徨事上官，古道多荆柞。低头褰衣裳，举头见飞鹊。明星濯天河，风击松子落。白云结青山，悠然怀故国。
晚次狮石
作者：邱云霄
朝代：明

水宿栖岩际，乡心望斗横。船头鱼夜跳，江口雁南征。为报村居近，遥传鸡犬声。孤怀愁不寐，秋意转分明。
晚次龙江驿望白下
作者：邱云霄
朝代：明

槎汎江南二百程，舟人指点石头城。潮回断浦沙初定，风静寒空水自平。白鸟晴江时上下，冥鸿落日去分明。浮云西北长安远，夜夜江湖望斗衡。
月坐
作者：邱云霄
朝代：明

流云澄夕霁，海月正东隅。光落寒波碎，情同秋意孤。关山何处调，楼榭往时娱。自笑鬅鬙影，还来谒帝都。
有严八章·迁泮落成也
作者：邱云霄
朝代：明

有严新宫，维南孔旸。巘列且郁，如受如将。崇川秩秩，献河洸洸。俨其有临，重门锵锵。侯翚斯立，载憬载翔。张其左翼，焕其有堂。岩岩黄石，实崇之镇。白华嶟嶟，如猊如狻。延冈自西，若伏若奔。既景乃正，维镇之冯。协曰迁止，谋并神人。天启明运，昌文肇始。孔道烈烈，万有斯世。神既安止，灵斯萃止。孔牖我人，遐不淑止。日斯月斯，执敬亹亹。维圣克宪，罔有终悔。维泮有芹，采其美矣。君子至之，德音弥弥。维君子朋，玱玱济济。毋径其袤，毋戾其止。造成曰敏，帝庸曰命。已德维明，允嗣徽声。都都云士，各共尔珍。光我有邦，维国之祯。络如征如，宜君宜民。克敬有终，乃维厥成。则笃斯庆，山川之荣。嗟嗟我友，毋言我穷。用告厥衷，敢不执恭。维人克敬，维帝寔聪。天人之合，丕承有躬。载锡斯祜，永终有融。宫墙翼翼，圣模孔赫。载具尔瞻，实民是则。义路其回，礼门有秩。修徇厥仪，敦茂尔质。表兹邦人，罔不策策。卜用刚只，乃蠲其陈。合敬维一，有士如林。式礼有恪，周旋降升。曰祀孔明，既燕既宁。乐具和止，爰落厥成。
有严八章·迁泮落成也
作者：邱云霄
朝代：明
体裁：四言诗

有严新宫，维南孔旸。巘列且郁，如受如将。崇川秩秩，献河洸洸。俨其有临，重门锵锵。侯翚斯立，载憬载翔。张其左翼，焕其有堂。（一章）岩岩黄石，实崇之镇。白华嶟嶟，如猊如狻。延冈自西，若伏若奔。既景乃正，维镇之冯。协曰迁止，谋并神人。（二章）天启明运，昌文肇始。孔道烈烈，万有斯世。神既安止，灵斯萃止。孔牖我人，遐不淑止。日斯月斯，执敬亹亹。维圣克宪，罔有终悔。（三章）维泮有芹，采其美矣。君子至之，德音弥弥。维君子朋，玱玱济济。毋径其袤，毋戾其止。造成曰敏，帝庸曰命。已德维明，允嗣徽声。（四章）都都云士，各共尔珍。光我有邦，维国之祯。络如征如，宜君宜民。克敬有终，乃维厥成。则笃斯庆，山川之荣。（五章）嗟嗟我友，毋言我穷。用告厥衷，敢不执恭。维人克敬，维帝寔聪。天人之合，丕承有躬。载锡斯祜，永终有融。（六章）宫墙翼翼，圣模孔赫。载具尔瞻，实民是则。义路其回，礼门有秩。修徇厥仪，敦茂尔质。表兹邦人，罔不策策。（七章）卜用刚只，乃蠲其陈。合敬维一，有士如林。式礼有恪，周旋降升。曰祀孔明，既燕既宁。乐具和止，爰落厥成。（八章）
有怀蓝双涧池亭因寄
作者：邱云霄
朝代：明

习池春早忆重游，画舫清宵月满钩。疏竹小桥红日薄，南山孤阁翠烟流。落花双涧流还合，野鸭春塘迥自由。客到暗知仙格长，人间何处问丹丘。
有烨咏一章章八句·靖节也
作者：邱云霄
朝代：明

有烨黄花，味同隐逸。爰赋归来，载饮以适。五斗非轻，万钟不益。君臣义明，我心匪石。
有鹊四章·志来巢也
作者：邱云霄
朝代：明
体裁：四言诗

有鹊唶唶，巢我庭树。绸之缪之，亦孔斯固。占彼天风，有比其户。于焉宿宿，于焉呴呴。（一章）惟枝翘翘，惟风飘摇。爰集所止，并坐其樛。聿彼鸠鸟，毋窥我有。人各其能，汝心孔丑。（二章）岂无他林，亦有芳枝。或往或来，不如子忘机。惟丘有隅，黄鸟止之。相彼海翁，白鸥下之。（三章）惟鹊有灵，载卜其声。爰啄我屋，怀彼好音。祸福有媒，敢不敬躬。惟尔之鸣，实省我心。（四章）
杂兴·其一
作者：邱云霄
朝代：明

幽兰何蘼蘼，翩焉冒芳泽。托根土未深，不如桃李色。佳人洁玉肌，采采竞新叶。纫佩当素怀，芬芳达疏发。华姿日以改，抱香死不灭。服之复服之，结欢何由竭。玄豹自绝食，怀蔚以甘饥。豮豕日饲足，相吊悲及肥。猩饮嗟世饕，鸟沫知涂衣。神讵附胎灭，名盍竞旸晖。累累勿复道，俛首悲徘徊。翘翘青梧枝，列列陈凤实。众羽何噈噈，而不食其实。枯萼冒秋阴，淅沥日委地。啖彼林端禽，败桃生蠹柿。松柏生崇冈，枝叶拂高云。亭亭绝地纪，斤斧空纷纷。嗟彼河畔榆，托根亦缠绵。波浪日摧荡，讵能保终完。宣尼叹黄鸟，咏取丘隅篇。追念少年志，策身夙昔人。至道昧所的，冥骋生风尘。感此百年内，凋发不再春。凉飙飒然至，悠悠念无垠。木浮以刳舟，金沈乃制？。圣人达简易，任材动相遭。如何周道没，举世无乂髦。孔颜叹用舍，沮溺亦遁逃。仪秦夸虎视，七雄竞咆哮。汉唐代得失，制治难相高。清浊生祸罗，壮士悲贤劳。悠悠观大运，顺化归吾曹。玄运日消息，白首悲炎凉。委草不复华，幽兰守其芳。芙容倚秋风，婉媚当明窗。芳姿感摇落，惨尔中自伤。厝薪愿在上，汲水愿在下。岂谢焦沸安，犹以斯须假。甘朽樵所弃，污遁人亦舍。去去入归诸，蘼蘼从桑野。栖托渊且回，斧瓮胡及哉。侧观阴阳秘，屈信理相干。绵绵递灵化，感应固无端。日燠继以阴，急流生回澜。时至拙为巧，数穷贤亦难。达人贵顺动，直当生死关。去日不复返，屈蠖时以伸。大道久湮晦，世路何风尘。人生期百年，谁曾赏百春。胡为苦形役，浩荡劳吾真。青青双去凫，远下前溪渚。渔竿不相致，胡为乃高举。世途多缴缯，谁能湛无欲。雕栏亦有粟，名园岂无侣。何如烟波阔，去去遂毛羽。閒行散幽襟，徘徊登平阜。纵睫追游鸿，矫翼淩穹搆。感此幻中缘，拂衣蹑轻飘。真风久已颓，伪习日相授。古人安期佺，谁云不可及。
杂兴·其七
作者：邱云霄
朝代：明
体裁：古风

玄运日消息，白首悲炎凉。委草不复华，幽兰守其芳。芙容倚秋风，婉媚当明窗。芳姿感摇落，惨尔中自伤。
杂兴·其九
作者：邱云霄
朝代：明
体裁：古风

侧观阴阳秘，屈信理相干。绵绵递灵化，感应固无端。日燠继以阴，急流生回澜。时至拙为巧，数穷贤亦难。达人贵顺动，直当生死关。
杂兴·其二
作者：邱云霄
朝代：明
体裁：古风

玄豹自绝食，怀蔚以甘饥。豮豕日饲足，相吊悲及肥。猩饮嗟世饕，鸟沫知涂衣。神讵附胎灭，名盍竞旸晖。累累勿复道，俛首悲徘徊。
杂兴·其五
作者：邱云霄
朝代：明
体裁：古风

追念少年志，策身夙昔人。至道昧所的，冥骋生风尘。感此百年内，凋发不再春。凉飙飒然至，悠悠念无垠。
杂兴·其八
作者：邱云霄
朝代：明
体裁：古风

厝薪愿在上，汲水愿在下。岂谢焦沸安，犹以斯须假。甘朽樵所弃，污遁人亦舍。去去入归诸，蘼蘼从桑野。栖托渊且回，斧瓮胡及哉。
杂兴·其六
作者：邱云霄
朝代：明

木浮以刳舟，金沈乃制？。圣人达简易，任材动相遭。如何周道没，举世无乂髦。孔颜叹用舍，沮溺亦遁逃。仪秦夸虎视，七雄竞咆哮。汉唐代得失，制治难相高。清浊生祸罗，壮士悲贤劳。悠悠观大运，顺化归吾曹。
杂兴·其十
作者：邱云霄
朝代：明
体裁：古风

去日不复返，屈蠖时以伸。大道久湮晦，世路何风尘。人生期百年，谁曾赏百春。胡为苦形役，浩荡劳吾真。
杂兴·其十一
作者：邱云霄
朝代：明
体裁：古风

青青双去凫，远下前溪渚。渔竿不相致，胡为乃高举。世途多缴缯，谁能湛无欲。雕栏亦有粟，名园岂无侣。何如烟波阔，去去遂毛羽。
杂兴·其十二
作者：邱云霄
朝代：明
体裁：古风

閒行散幽襟，徘徊登平阜。纵睫追游鸿，矫翼淩穹搆。感此幻中缘，拂衣蹑轻飘。真风久已颓，伪习日相授。古人安期佺，谁云不可及。
杂兴·其四
作者：邱云霄
朝代：明
体裁：古风

松柏生崇冈，枝叶拂高云。亭亭绝地纪，斤斧空纷纷。嗟彼河畔榆，托根亦缠绵。波浪日摧荡，讵能保终完。宣尼叹黄鸟，咏取丘隅篇。
杂兴其一
作者：邱云霄
朝代：明
体裁：古风

幽兰何蘼蘼，翩焉冒芳泽。托根土未深，不如桃李色。佳人洁玉肌，采采竞新叶。纫佩当素怀，芬芳达疏发。华姿日以改，抱香死不灭。服之复服之，结欢何由竭。
杂兴其三
作者：邱云霄
朝代：明
体裁：古风

翘翘青梧枝，列列陈凤实。众羽何噈噈，而不食其实。枯萼冒秋阴，淅沥日委地。啖彼林端禽，败桃生蠹柿。
李双溪读书处
作者：邱云霄
朝代：明

径逗山堂静，庭间花木深。双流迟岁月，孤阁此登临。夜雨疏蕉绿，秋云结柳阴。漫谈千古上，应笑二毛侵。
李子将出关夜坐言别
作者：邱云霄
朝代：明

凉风夜排户，秋意变林木。十载得君声，相逢但秉烛。顾影毛发疏，悲怆填心畜。低昂看北斗，流光不可续。君为天际鸿，我比林端鹔。双龙鸣故函，四海志拳曲。感子正徬徨，相将治装束。
杨子湾
作者：邱云霄
朝代：明

莺声已老春已残，桃花杨花相飞翻。无人为寄江南信，有客初过杨子湾。
杨白花
作者：邱云霄
朝代：明

杨白花，茸茸晢晢满宫树。春意深沈不自持，随风一任知何处。杨白花，空留玉槛引长丝。冷落春愁知几缕，歌声月色双低垂。
枯木发春华
作者：邱云霄
朝代：明

枯木发春华，言念去日驰。百年一何促，决别无重期。所以君子心，依依重暌离。零雨不到天，飘花不上枝。物感怀有生，沉抱空自知。
梅仙山奉次李古冲宪长春霭凭栏之赠抚昔人之遗踪感高怀于莫既悲怅自失不觉有言
作者：邱云霄
朝代：明

春含翠筱密如城，江拥晴岚蘸水明。云护虹亭无客到，石藏丹井为谁清。章缝却向青山老，羽翮空怀白日生。别后松枝如寄折，报君惟有岁寒盟。解缆殷勤问后期，登楼回首是相思。龙唇敢拟钟期调，鹤态宁如叔夜知。寒月每随朝北梦，停云欲寄望南诗。上林多少卑栖处，幸托春风到一枝。
梅仙山奉次李古冲宪长春霭凭栏之赠抚昔人之遗踪感高怀于莫既悲怅自失不觉有言·其一
作者：邱云霄
朝代：明

春含翠筱密如城，江拥晴岚蘸水明。云护虹亭无客到，石藏丹井为谁清。章缝却向青山老，羽翮空怀白日生。别后松枝如寄折，报君惟有岁寒盟。
梅仙山奉次李古冲宪长春霭凭栏之赠抚昔人之遗踪感高怀于莫既悲怅自失不觉有言·其二
作者：邱云霄
朝代：明

解缆殷勤问后期，登楼回首是相思。龙唇敢拟钟期调，鹤态宁如叔夜知。寒月每随朝北梦，停云欲寄望南诗。上林多少卑栖处，幸托春风到一枝。
梅仙山次谢石涌副守韵
作者：邱云霄
朝代：明

仙人去何许，空此青山名。我来蹑高云，凛凛神骨清。虹亭照空谷，丹井莓苔生。如何千载下，无人申此盟。
梦中作
作者：邱云霄
朝代：明

买舟渡江水，春风满双掬。浩歌天际流，琅然过山曲。
楂洋
作者：邱云霄
朝代：明

客程频问地，村火报楂洋。奇石莲花出，青山柳叶长。搔头见新月，濯足忆沧浪。荏苒伤摇落，浮沉滞此乡。
次崇武
作者：邱云霄
朝代：明

去水萦东鲁，晴云近北天。故乡在何许，明月浸楼船。
此日行呈诸友
作者：邱云霄
朝代：明

去年此日游白华，今年此日登乌石。黄花绿酒依然同，白发朱颜叹何及。今年还忆去年事，犹是明年忆今日。丈夫有志非匏瓜，飘荡长江似萍实。年年甘菊与茱萸，总为谁开为谁食。天风吹我石上琴，海月照人山更碧。相逢莫惜尽馀杯，百年欢笑岂有极。君不见当时独鹤辽海归，满地白杨秋露滴。
武城晓发
作者：邱云霄
朝代：明

缆引歌声发，江平楼橹高。寒风晴欲曙，残月下空壕。
残花
作者：邱云霄
朝代：明

昨日看花花满枝，今朝烂漫点青池。无情莫抱东风恨，作意开时是谢时。
毗陵别省溪司训叔
作者：邱云霄
朝代：明

竹林怀往事，宦旅近清秋。别意俱萧索，浮缘感去留。桥门斜结缆，灯火更停舟。京口明宵月，偏来照驿楼。
毛友泉送酒
作者：邱云霄
朝代：明

短褐天涯路，长风江上秋。日迟双阙梦，云乱万山愁。酒至开乡思，泥封落瓮头。醉来斜折角，惭共李膺舟。
毛隐仙画像歌
作者：邱云霄
朝代：明

君不见长松山中有真隐，霞结幽栖云径暝。我欲寻之不可见，丹青忽得仙人影。紫髯玄眉鬓绿毛，颜如丹渥骨格高。神姿自与俗人异，青兰佩照芙蓉袍。牙签玉轴付儿孙，丹诀青囊理怀抱。兴来孤往仍独还，布袜青鞋遍酉夘。间采蓬莱芝，更拾瑶池草。石床明月梦羲皇，笑指尘区容易老。我亦住白云，托身武夷岛。偶来尘市伤枯槁，愿与仙人探鸿宝。仙人在何处，胡麻酒熟春风醉。感像发长歌，我向山中去。
汉宫曲
作者：邱云霄
朝代：明

春深翠槛花如醉，月满昭阳正歌吹。珠佩长眠白燕钗，玉瓯击落文犀泪。
江上
作者：邱云霄
朝代：明

寒菊花初放，虚舟风自移。兴寻彭泽酒，病遣杜陵诗。学得东山卧，时看左氏书。秋风江上早，山雨夜来初。
江上晓发
作者：邱云霄
朝代：明

疏雨打蓬声不灭，寒风吹江水欲绝。野寺僧敲五夜钟，船窗晓见千山雪。
江南曲
作者：邱云霄
朝代：明

记得郎行相送时，江头流水去无期。早知郎去如流水，愿作扶桑海上枝。
江夜
作者：邱云霄
朝代：明

乌鹊飞不鸣，疏林叶声发。寒江悄无人，孤云衔半月。低头看月光，举头望乡国。漫意山中归，山中正薇蕨。
江夜
作者：邱云霄
朝代：明

寒月傍人湖畔宿，野烧隔江明渐枯。竹深村巷时惊犬，夜半沙头人打鱼。
江夜书感
作者：邱云霄
朝代：明

月转林西夜意迟，云深斗北郁逶迤。颜随玉镜风尘变，锦袭瑶琴日月驰。縻禄自知堪苜蓿，名山空负长灵芝。愁怜白首三千轴，梦断清时五百期。
江晓
作者：邱云霄
朝代：明

江上寒山高翠屏，江中流水去沧溟。江南物候冬犹暖，江树风霜叶自青。
江晚
作者：邱云霄
朝代：明

帆势迎风疾，滩声入莫諠。渔灯出疏树，客路问前村。野鹤冲烟迥，山花带雨昏。寒江何处宿，幽思未堪论。
江晚
作者：邱云霄
朝代：明

疏林依古渡，故国绕长川。去水乱缠石，遥山翠贴天。山猿堪有泪，沙鸟愧閒眠。何处传羌篴，偏能到客边。
江晚书怀
作者：邱云霄
朝代：明

孤亭依落日，芳草满征衫。天远愁归梦，云低碍去帆。江湖怀上国，山水负长镵。频问南飞雁，音书第几缄。
江晚书怀
作者：邱云霄
朝代：明

落日孤帆晚更移，狎人白鸟立渔矶。投竿自信机心息，俯剑空嗟往事非。秋薄芙蓉江上冷，光分杨柳雨中微。天涯何事不归去，止止山中芝草肥。
江望
作者：邱云霄
朝代：明

天逐江流阔，波连树色辉。日齐沙鸟堕，潮伴客船归。海国迷烟岛，神州近塞围。心随芳草远，梦与白云违。
江行
作者：邱云霄
朝代：明

积霭晴光敛，长江浪势催。风生鸢鹭渚，日落凤凰台。山自东南出，帆分远近来。平生观海意，心折鬓毛摧。客路春应尽，神州梦正长。云依天阙迥，山入海门苍。风散牙樯乱，潮平玉镜张。江南回首莫，北固转微茫。
江行·其一
作者：邱云霄
朝代：明

积霭晴光敛，长江浪势催。风生鸢鹭渚，日落凤凰台。山自东南出，帆分远近来。平生观海意，心折鬓毛摧。
江行·其二
作者：邱云霄
朝代：明

客路春应尽，神州梦正长。云依天阙迥，山入海门苍。风散牙樯乱，潮平玉镜张。江南回首莫，北固转微茫。
江行即事
作者：邱云霄
朝代：明

睡起晴沙满，鸟鸣春树深。天垂两岸白，云结半湖阴。江北径行处，春深始见花。东风流水绿，短鬓照年华。远树挂青幢，开帆坐碧窗。杨花三月落，白雪满春江。新柳萦春思，飞花送客船。孤云结疏雨，落日挂长川。
江行即事·其一
作者：邱云霄
朝代：明

睡起晴沙满，鸟鸣春树深。天垂两岸白，云结半湖阴。
江行即事·其三
作者：邱云霄
朝代：明

远树挂青幢，开帆坐碧窗。杨花三月落，白雪满春江。
江行即事·其二
作者：邱云霄
朝代：明

江北径行处，春深始见花。东风流水绿，短鬓照年华。
江行即事·其四
作者：邱云霄
朝代：明

新柳萦春思，飞花送客船。孤云结疏雨，落日挂长川。
沙溪铺晚泊
作者：邱云霄
朝代：明

初晴江落见沙痕，断浦寒舂近莫村。闽岭烟斜春树重，楚江风静夜云屯。独怜岁月心难变，短发江湖忧自存。何处故乡频问伴，白云遥指是关门。
河口别于功弟
作者：邱云霄
朝代：明

帆依细雨春江迥，雁落前沙夜影寒。万里风烟归计晚，一天云水别情难。惊心时拂双长剑，入梦频携九曲竿。何处春山堪采杞，关门望断白云团。
治先茔有作
作者：邱云霄
朝代：明

冉冉腊垂尽，依依山涧中。夜台云掩映，霜径叶帡幪。寸草三春短，高冈万木丰。斜阳空陟岵，染泪满丹枫。
洪塘有怀云山寺诸友
作者：邱云霄
朝代：明

久客将归日，初程望故乡。海天南下阔，江水北来长。历历秋应尽，苍苍月弄黄。别来忆三益，疏竹护僧堂。
洪氏池亭留酌
作者：邱云霄
朝代：明

拙拙抱忠信，依依爱泉林。行行随所之，处处逢知心。偶上君家池，池水清且深。主人出敬客，欢爱同夙襟。享我亭下酒，乐我池上琴。感子意悁勤，不知日欲沉。古人一饭恩，此义留至今。知君不愿报，感激好贤吟。
淮上阻水
作者：邱云霄
朝代：明

五月弥旬雨，长淮匝地涛。游鱼行市得，寒灶宿蛙嘈。江路迷长浦，林头过短艘。风波悲满眼，霜鬓不成搔。
清明
作者：邱云霄
朝代：明

寒烟细柳暗前津，客路清明倍怆神。故国云天双去鸟，满船风雨远行人。流横通济山桥晚，关入岑阳陂水春。黄叶林头有归梦，沧江回首一沾巾。
清清池中水
作者：邱云霄
朝代：明

清清池中水，剌剌花间棘。蔓棘薪见收，池水人不汲。物情结吁感，幽抱徒叹息。岂不念蹇窘，但恐伤衷赤。安期服寸蒲，王孙美丈食。由来各所安，相逢不相易。
渡江
作者：邱云霄
朝代：明

海气空濛杂晓曛，江南江北路初分。空怀宝剑酬知己，再向金门谒圣君。芳草随人寒自色，微风吹水漫成文。青山江上频回首，万里长天结白云。
游三岩
作者：邱云霄
朝代：明

野晴欣出郭，幽探入萝烟。诸洞虚分白，三岩势欲悬。晴云长结雨，寒石暗通泉。爱此深冬草，青青池水边。
游南岩同王景宁胡松阳
作者：邱云霄
朝代：明

古寺孤峰出，千林秋气横。野云栖玉节，山鬼避文旌。百仞双凫落，诸天列宿明。咏归松径暝，灯火动江城。逸兴秋旻上，移尊扫石屏。日回千嶂夕，云抱半山亭。孤柱擎幽壑，疏松结翠棂。林深贪一梦，恐犯夜堂星。
游南岩同王景宁胡松阳·其一
作者：邱云霄
朝代：明

古寺孤峰出，千林秋气横。野云栖玉节，山鬼避文旌。百仞双凫落，诸天列宿明。咏归松径暝，灯火动江城。
游南岩同王景宁胡松阳·其二
作者：邱云霄
朝代：明

逸兴秋旻上，移尊扫石屏。日回千嶂夕，云抱半山亭。孤柱擎幽壑，疏松结翠棂。林深贪一梦，恐犯夜堂星。
游瑞岩寺
作者：邱云霄
朝代：明

白发从渠长，青藜足漫游。鸟啼山寺出，风静木兰抽。晓径云初起，春山水自流。禅心何处觅，明月一潭幽。
游超峰
作者：邱云霄
朝代：明

独宿孤峰顶，高霞伴客游。花深藏石磴，云湿洗山楼。钟散千村晓，林涵六月秋。不知尘世外，何处是瀛洲。
湖上作
作者：邱云霄
朝代：明

落日清籁鸣，湖烟散如带。碧波荡绿萍，纵迹倏已改。幽抱空自知，流光为谁待。白云飞满天，南关何处在。
湖口阻风
作者：邱云霄
朝代：明

掠地旋风急，维舟何处安。浮名悲浪迹，沈思绕云关。积霭村边合，苍葭湖上寒。世途成感创，谁为障波澜。
湖州村舍
作者：邱云霄
朝代：明

山静长无客，春深尚有花。疏林依转径，落日趁归槎。才薄儒称愧，云飞帝里赊。新蒲堪结绿，不与系年华。
溪月初出水
作者：邱云霄
朝代：明

溪月初出水，照我清夜堂。沈忧不成寐，踟蹰步寒光。飞乌深夜号，绕树林烟苍。有怀空自知，默默心摧伤。白云一何遥，青山一何长。颓然倚脩竹，泪洒双琳琅。
潘浮碇明府解印绶去归罗浮山中作邀月楼伏龙苑于双湖之阳作此寄简
作者：邱云霄
朝代：明

仙人本自好楼居，勾漏归来发懒梳。开苑伏龙丹鼎静，栽松巢鹤翠堂虚。藤蓑蕉笠双湖钓，水月山云万卷书。寄语东山高卧处，苍生消息近何如。
濉水
作者：邱云霄
朝代：明

日落乌栖城上楼，寒云犹带楚宫秋。只今沙渚无枯骨，濉水悠悠日夜流。
灵寿歌
作者：邱云霄
朝代：明

野人高卧神仙窟，夜半南星烂水国。蟾蜍光射白云开，有客踏花山径没。携轴虚章借彩毫，被弦入管格调高。幽人冰骨照人彩，半百风花鬓绿毛。山中蓂荚今几叶，石上菖阳尽九节。手栽松树尽生苓，梦落清风醉明月。蟠桃初熟如金黄，龙唇凤翼清琳琅。倚霞椿树三万丈，舞衣轻拂珊瑚香。风静玉钩帘半揭，白鹤登堂来拜客。仙童妙舞莲花旋，驼酥斜注荷筒碧。玉铛醉湿红？毹，宝篆香迟明晰晰。到来不数桃源翁，世人那得如君同。坐忘日月缠龟息，笑指乾坤入鸟笼。
灵寿歌
作者：邱云霄
朝代：明
体裁：古风

野人高卧神仙窟，夜半南星烂水国。蟾蜍光射白云开，有客踏花山径没。携轴虚章借彩毫，被弦入管格调高。幽人冰骨照人彩，半百风花鬓绿毛。山中蓂荚今几叶，石上菖阳尽九节。手栽松树尽生苓，梦落清风醉明月。蟠桃初熟如金黄，龙唇凤翼清琳琅。倚霞椿树三万丈，舞衣轻拂珊瑚香。风静玉钩帘半揭，白鹤登堂来拜客。仙童妙舞莲花旋，驼酥斜注荷筒碧。玉铛醉湿红�毹，宝篆香迟明晰晰。到来不数桃源翁，世人那得如君同。坐忘日月缠龟息，笑指乾坤入鸟笼。
独坐
作者：邱云霄
朝代：明

雪光蓄残照，寒影交中堂。晨兴不栉发，端坐拥青裳。玄阴搆穹宇，白日薄辉光。翛然闭深户，顺化理归藏。
玄妙观
作者：邱云霄
朝代：明

寻胜清溪曲，仙家紫杖东。层居回阁道，翠槛接天宫。白石封金鼎，香泉引玉筒。双流黄日外，万井绿烟中。种药开新径，栽花傍故丛。逐人云作伴，拜客鹤如童。青简贫原宪，丹砂老葛洪。玄关更何许，怅望倚松风。
玉山访陈太鹤不见留此
作者：邱云霄
朝代：明

为问青田子，峰看太鹤寒。著书深闭户，谢客懒弹冠。声律归陈玉，风流笑谢安。诗传题凤意，客棹渺龙滩。
玉河桥晚步
作者：邱云霄
朝代：明

金水桥通紫禁流，玉河堤抱翠云浮。却知秋意宫中少，无数残红出御沟。
画白鹰
作者：邱云霄
朝代：明

华堂锦鞲双缨红，栖息孤鹰倦飞越。羽毛脩洁世所稀，无乃开元贡天阙。纵横碧落原野空，罢猎归疑带霜雪。不将饥饱向人啼，长怀搏击为君悦。回首长风势欲飞，谁人为解青绦结。戢翮游精意气閒，惊狐伏兔心胆裂。莫言爪距杀气粗，有时解变春鸠拙。
病中
作者：邱云霄
朝代：明

病传筋骨瘦，梦落海天悬。故国依山尽，神州傍斗偏。劬劳空有恋，沟壑未应怜。万里音书滞，孤鸿何处边。
病中寄蓝吾原
作者：邱云霄
朝代：明

微躯草莽惭清世，多病茅茨读古方。长钓短蓑知自分，丹山碧水梦何长。孤怀莺老春深后，独坐林虚夜未央。闻说有诗元起病，可能新句到胡床。
病中寄蓝湛斋求甘菊
作者：邱云霄
朝代：明

病入宜甘菊，栏荒种药苗。傍花曾酌酒，采玉泛明瓯。三径斋前梦，群芳雨后秋。故丛如未发，留得落英不。
病中李傅竹见过走谢兼以送别
作者：邱云霄
朝代：明

一春长卧独柴扉，门外深苔印屐肥。花径未劳题凤去，竹窗空自听莺啼。帆依返照江鸥下，秋薄寒云塞雁归。九曲风烟如有问，紫阳楼外草庵稀。
病后寄舍弟
作者：邱云霄
朝代：明

有宦情疏懒，多愁鬓莽苍。远途维药饵，久卧变风霜。雪合西山暗，云深北路长。寄言新草绿，春梦向池塘。
病起
作者：邱云霄
朝代：明

青山无负谢玄晖，病入新年药力微。睡起不知春早晚，桃花飞后柳花飞。东风无力上帘钩，独倚檐晖曝短裘。草满閒阶无客到，白云长为碧山留。
病起·其一
作者：邱云霄
朝代：明

青山无负谢玄晖，病入新年药力微。睡起不知春早晚，桃花飞后柳花飞。
病起·其二
作者：邱云霄
朝代：明

东风无力上帘钩，独倚檐晖曝短裘。草满閒阶无客到，白云长为碧山留。
登君子楼
作者：邱云霄
朝代：明

落日下平浦，乡心倚莫楼。孤台联万井，百雉俯双流。衰柳惊行役，浮云近故丘。偶因临水意，无语向江鸥。
登天游观同沈少泉给事
作者：邱云霄
朝代：明

风流最爱沈休文，结束相攀入碧云。霞磴高悬仙岛迥，星槎直汎玉河濆。虬松落翠春长静，凤管生寒日欲曛。已向浮生了机事，岩花溪鸟笑相群。
登沧瀛楼
作者：邱云霄
朝代：明

扁舟去且住，长帆尚残曛。揽衣盻徘徊，澄抱谢嚣纷。微风吹白波，落日生红云。悠然望故都，况乃怀明君。断霞递飞鸿，寒光乱沧雯。慷慨激危歌，馀响生氛氲。白首犹束书，青萍空绿文。新月满东楼，孤音谁为闻。
登浮屠绝顶
作者：邱云霄
朝代：明

天上疑应近，人间语不闻。影悬愁度鸟，光落压流云。平野三吴合，清渠几道分。烟花睥睨没，春色漫成文。
登白塔
作者：邱云霄
朝代：明

白塔开雄镇，清风入壮游。山光摇建水，烟景俯汀州。猿啸千年树，人来五月裘。受闻天上语，更上竹间楼。
登金陵城楼
作者：邱云霄
朝代：明

极目层城上，乾坤作帝家。长江吞日月，高阙抱云霞。万井鸡鸣外，重城雉堞斜。岳分神烈出，圣极仰中华。
白沟河
作者：邱云霄
朝代：明

夜半霜初集，晶晶满树柯。星驱青骑客，晓度白沟河。旭日生平野，寒风蹴去波。长途秋欲尽，短发竟如何。
白苧词
作者：邱云霄
朝代：明

白苧初成三月时，机中少妇悲别离。欲裁白苧作郎衣，想像郎身宜不宜。尺上尺下心转苦，抱向姑前问裁处。姑云笥里有旧裳，好将刀尺寻规矩。引针解线结不开，添得愁心乱如缕。默默灯前理素纱，起头忽见灯结花。拟是郎归喜不定，翻针刺手指头麻。颠来倒去缝不成，邻家戛戛鸡争鸣。平明开门得郎信，郎在交河万里城。
睡起
作者：邱云霄
朝代：明

流莺叫晴鸠叫雨，山中不断山禽语。睡起开门复闭门，落花落尽春归去。
石佛岭
作者：邱云霄
朝代：明

漫忆重游地，空悲逐世纷。野花低受露，斜树半迎曛。石磴回青嶂，肩舆度翠云。举头惭老衲，依旧坐江濆。
石泉山中
作者：邱云霄
朝代：明

寒风振疏林，山中霰如豆。睡起开竹房，石泉动春候。
秋夜
作者：邱云霄
朝代：明

夜分何处未栖鸦，斗转南楼影渐斜。独倚碧栏清不寐，月光寒照瓦松花。
秋尽复南行
作者：邱云霄
朝代：明

寒月浴江水，疏花傲竹林。岁惊群物变，秋逐莫江深。愁入三山梦，空怀百世心。沙鸥浑识面，夜伴建溪浔。
秋怀
作者：邱云霄
朝代：明

空庭细雨报新秋，城上三星夜渐流。老去不逢怜葛屦，年来有梦到羊裘。风疏杨柳将无变，霜冷梧桐不自由。嘹唳数行南去雁，可堪云望更登楼。
秋日偶成
作者：邱云霄
朝代：明

夜雨驱残暑，朝云结早凉。敝裘犹作客，短发未为郎。柳歇宫烟白，尘高塞日黄。壮怀空有梦，留滞惜年光。
窗前种瓜数本采竹搆棚引阁其蔓且以蔽夏
作者：邱云霄
朝代：明

露引藤须蔓，云分叶掌垂。碧光流小簟，寒色上疏篱。得月偏宜晚，开花不厌迟。赤乌飞满屋，巾服未曾知。
立春后一日书怀
作者：邱云霄
朝代：明

斗换羁南海，春愁雨满天。登楼悲往事，把镜及新年。庭草生寒翠，江梅弄晚妍。断云看雁远，客思若为传。
立秋写怀
作者：邱云霄
朝代：明

乌散城头月，林传夜半秋。江湖忧短发，岁月此凋裘。为客三山久，怀人万里愁。太平元老在，笑梦说东周。
端阳日天津
作者：邱云霄
朝代：明

万里南关绕梦魂，满船箫鼓动江諠。云生海上潮初落，风满旗头雨欲昏。客路香蒲聊泛酒，故园青艾忆悬门。天涯几度逢佳节，惆怅浮萍到此尊。
简任小溪伤足卧山中复闻失偶
作者：邱云霄
朝代：明

不见任安重九秋，看云长望小溪头。盆声犹寄庄生思，野兴谁同郭泰舟。草径足音空谷断，竹床梦转下堂忧。少陵诗句能消病，老态疏狂试漫讴。
简友人酌
作者：邱云霄
朝代：明

独坐青山共寂寥，一帘疏雨上芭蕉。床头旧有封泥瓮，溪口还来双石桥。
简范明河
作者：邱云霄
朝代：明

门外青青杨柳垂，故人车马久无期。独怜秋雨愁黄菊，欲向春山拾紫芝。圣世风流多不贱，野情疏阔少相宜。东林月色曾看竹，僧舍清光今对谁。
简黄新泉求竹栽
作者：邱云霄
朝代：明

长抱山林癖，何因避俗哗。有窗堪种竹，无地可移家。传本分香雨，移根动翠霞。红尘飞不断，草榻借深遮。
紫荆台别袁萧二寮长
作者：邱云霄
朝代：明

今年花发去年丛，新主怜非旧主翁。此日看花与君别，明年花下又谁同。
约丁戊同过石门时林五厓传卧芝先会饮将半余亦就酌迟丁戊不至戏此嘲之兼呈诸子
作者：邱云霄
朝代：明

林前风急叶乱飞，林下高人秋水姿。墙头过酒邀上客，散发长披翯羽衣。五厓仙人醉恍惚，狂客翩翩来武夷。蓬头袒腹笑相接，大饮风前三百卮。疏云满天作凉雨，花间有客睡初熟。清风梦落羲黄前，紫芝枕乱青莎褥。五岳游仙期不来，顶红坐变鬓毛绿。化龙玉杖不知处，丹鼎长年炼空谷。君不见浮云一去无回踪，世人那得皆方瞳。试看阶下忘忧草，黄叶今朝非昔红。人生得意如梦寐，对酒还须为君醉。首阳二子清莫当，寂寥千载竟谁是。
耳鸣
作者：邱云霄
朝代：明

白发报衰谢，清晨复耳鸣。吟蛩当户起，疏雨度檐声。往事频看镜，沧江好濯缨。颓然万虑息，犹尔一干情。
聂双江侍御巡闽辟梵宫开五经书院聚生儒讲礼教移檄见徵晚发舟南下呈华古溪先生三十韵
作者：邱云霄
朝代：明

新月照秋水，寒江坐晚空。十年惭潦倒，双剑恋雌雄。偶尔叨陪从，瞿然意转蒙。疏遗成久癖，礼乐岂能攻。斗畔秋槎迥，天南海气濛。远征心不展，浅酌酒迟穷。冲雨鸥群乱，迎霜桕叶红。归期候新柳，岁晏惜飘蓬。短褐贫原宪，寒毡仰郑公。栋梁须国用，朴棫负春融。小相吾何敢，雕虫自不工。受知心感激，殊遇礼帡幪。分托形骸外，情纾笑语中。青衿归绣豸，黄发识花骢。市骨能牧骏，遗才想卧龙。无心劳案牍，用意本精忠。旧日招提境，千年化育宫。庭开如聚讼，道大岂难容。述作圣明事，炉锤天地功。衣冠新振顿，贤哲古尊崇。柱史真喉舌，王臣尚匪躬。贤哉季子札，陋矣叔孙通。小技惭何补，空名虑有终。两生辞汉诏，三礼志周风。落落寻千载，明明自九重。圣神频积德，风俗正当隆。化雨沾南服，和风满太穹。十朝臣九有，万国仰重瞳。大道唐虞远，中兴制作同。感时追骥尾，羞老祝鸡翁。
胡陵城
作者：邱云霄
朝代：明

落霞映江江水红，垂杨不动天无风。扁舟高挂半帆月，卧听胡陵五夜钟。
自君之出矣
作者：邱云霄
朝代：明

自君之出矣，万里隔天衢。贪见平安字，频开旧寄书。自君之出矣，忆别河梁上。君心亦何如，江波苦摇荡。
自君之出矣·其一
作者：邱云霄
朝代：明

自君之出矣，万里隔天衢。贪见平安字，频开旧寄书。
自君之出矣·其二
作者：邱云霄
朝代：明

自君之出矣，忆别河梁上。君心亦何如，江波苦摇荡。
至日祀南郊归候承天门颁诏
作者：邱云霄
朝代：明

岁徂燕旅怜为客，郊建龙旂走从臣。青琐初传仙仗晓，黄麻遥度凤楼春。时崇礼乐衣冠重，阳动乾坤草木新。雨露共深惭白首，涓埃何以荅丹宸。
舟中与元上人坐话
作者：邱云霄
朝代：明

泗水逢支遁，长天秋气阴。捲帘疏雨入，传茗慧谈深。只履归何处，浮杯共浅浔。尘缘惭未断，空自问禅心。
舟中呈程十二贞甫蓝三十六汝汲
作者：邱云霄
朝代：明

荡漾归舟日欲昏，山寒江落旧沙痕。长途短褐怜同客，断岸疏篱何处村。雉起桑皋过别垄，鸡鸣茅栋见重原。天涯几度三秋节，空羡陶翁五柳门。
舟中莫酌
作者：邱云霄
朝代：明

为客三冬尽，归程数问家。傍渔传夜火，濯足动江霞。日落村舂急，溪回山势斜。孤怀谁共语，一醉谢年华。
良乡
作者：邱云霄
朝代：明

垂杨落日弄疏阴，满地风尘恋国心。回首神州天咫尺，五云凝望隔青岑。
芃芃斯蔗四章·寿冯司徒郎也
作者：邱云霄
朝代：明

芃芃斯蔗，有旨且甘。彼美君子，洵修孔扬。脍炙我人，嗜服不忘。敬哉昭事，爰锡无疆。芃芃斯蔗，实红实紫。彼美君子，颜其渥赭。颐厥天和，中心达若。令仪孔淑，尔介尔祉。芃芃斯蔗，民用需只。彼美君子，爰究厥泽。侯施斯溥，畴民不宅。维民动天，维天无斁。芃芃斯蔗，节言次升。彼美君子，斯迈斯征。以介期耄，孔茂厥龄。如川之逝，遐进不盈。
芃芃斯蔗四章·寿冯司徒郎也
作者：邱云霄
朝代：明
体裁：四言诗

芃芃斯蔗，有旨且甘。彼美君子，洵修孔扬。脍炙我人，嗜服不忘。敬哉昭事，爰锡无疆。（一章）芃芃斯蔗，实红实紫。彼美君子，颜其渥赭。颐厥天和，中心达若。令仪孔淑，尔介尔祉。（二章）芃芃斯蔗，民用需只。彼美君子，爰究厥泽。侯施斯溥，畴民不宅。维民动天，维天无斁。（三章）芃芃斯蔗，节言次升。彼美君子，斯迈斯征。以介期耄，孔茂厥龄。如川之逝，遐进不盈。（四章）
荅范浯洲伤春见寄兼约赏牡丹
作者：邱云霄
朝代：明

闭门春事已阑珊，独坐茅斋雨意寒。碧草漫愁迎著屐，青山相笑懒弹冠。浮名久信游云薄，短鬓空悲入镜看。老态不妨姚魏妒，愿从歌舞到花栏。
草堂
作者：邱云霄
朝代：明

茅屋交林霭，秋斋坐夕曛。短墙分树色，落叶避鸡群。门设频栖雀，檐虚长宿云。丹砂思葛老，青简负明君。
草堂即事
作者：邱云霄
朝代：明

曲径妨高盖，空庭足远岑。莺花自春候，城郭此山林。结竹聊垂屏，孤音且罢琴。白云随去住，碧草共期襟。
莫春虎丘第三泉亭子呈同游诸公
作者：邱云霄
朝代：明

新试单衣迥自宜，幽探况是踏青时。长堤烟暖莎初密，碧水晴娇柳欲垂。人去云深听法座，客来风满舞雩枝。山泉休许同清洌，题品无心托世知。
莫春陪沈拾遗汎舟九曲
作者：邱云霄
朝代：明

登临独爱谢玄晖，风雅千年杜拾遗。蓬岛夜篝惊梦寐，舞雩春服愧追随。断云飞鸟相持落，曲水层峰两竞奇。廊庙江湖成异感，可堪兰棹晚还移。
螺滩
作者：邱云霄
朝代：明

雀舫江声乱，螺滩浪势骄。乾坤蕉鹿梦，岁月梗萍漂。五里山亭出，孤城烟树遥。秋风双鬓外，落木晚萧萧。
袁佩兰明府赴夏桂翁柱国之招过山中病送以诗
作者：邱云霄
朝代：明

三十六峰秋气横，九溪深处钓舠鸣。夜惊列宿连丹峤，云带双凫度赤城。钟鼎文章传柱国，风流松菊爱渊明。茂陵有赋怜多病，空想寒辉照玉衡。
裕溪
作者：邱云霄
朝代：明

日抱湥云午不骄，芦花飞雪暗溪桥。数家烟火自村落，随处山林傲市朝。习静空亭驯野鸟，忘机分席对山樵。却因话到桑麻乐，惭愧浮名鬓欲萧。
裕溪与袁省庵萧东冈二寮长夜话
作者：邱云霄
朝代：明

别馆斜阳外，山桥野水头。溪声寒入夜，林色晚横秋。尘世悲萍合，浮生是梦游。道穷怜白发，何处问沧洲。
西湖
作者：邱云霄
朝代：明

花到飘零春寂寥，新荷欲发不成条。孤山香断青梅老，别浦歌繁画舫遥。林影翠重迷梵宇，湖光云净荡兰苕。长堤斜日还深历，柳外莺啼第六桥。
西苑
作者：邱云霄
朝代：明

阆苑疑从碧海回，广寒宫在紫云堆。河分天上流光转，山向云中送翠来。玉蝀生寒秋色净，金鳌浮影夕阳开。西风不及宸游后，漫忆长杨赋帝台。
见梅
作者：邱云霄
朝代：明

忆昔游子初辞家，柳未舒荣桃未华。一去天涯不知岁，江边又见寒梅花。梅花半开复半落，行人东去海之角。空山落日云正愁，世路悠悠行未休。
观太庙
作者：邱云霄
朝代：明

古柏阴阴拂御墀，新宫翼翼接衡玑。百王礼乐昭今制，列圣雍熙揔盛时。俎豆万方归禹贡，朝廷千载仰尧思。陈阶舞列虞风动，游篆帘通瑞影移。香引黄流浮玉瓒，音含瑶瑟奏朱丝。层栏螭拥天阶迥，复道牺庖露幕垂。丹碧绚观惭每问，徘徊清禁喜归迟。文谟武烈开麟趾，玉振金声想凤仪。自愧冠裳非小相，偶承恩渥暂追随。
观音岩
作者：邱云霄
朝代：明

蓬岛人间隔，夫容天上开。清游疑梦寐，白日换形骸。窈窕萦霞磴，参差结玉台。幽探千嶂夕，尘世几人来。造化输神巧，乾坤失画图。风光驱雁宕，寒翠落鹅湖。古洞回元气，凌虚想太初。顿令簪绂薄，欲结白云庐。
观音岩·其一
作者：邱云霄
朝代：明

蓬岛人间隔，夫容天上开。清游疑梦寐，白日换形骸。窈窕萦霞磴，参差结玉台。幽探千嶂夕，尘世几人来。
观音岩·其二
作者：邱云霄
朝代：明

造化输神巧，乾坤失画图。风光驱雁宕，寒翠落鹅湖。古洞回元气，凌虚想太初。顿令簪绂薄，欲结白云庐。
解
作者：邱云霄
朝代：明

青苔不满寸，出土争晴光。飞萤大于粟，抱照光远扬。人心本圆觉，安能守荆桑。蜘蛛恋幽户，蚯蚓甘深藏。吾为斯人徒，何以相比将。
詶刘白云五月登大王峰绝顶得仙橘数十颗见遗歌其事异之
作者：邱云霄
朝代：明

孤峰万丈摩青空，县猿飞鸟愁力穷。丹崖翠壁拥蓬岛，白云紫雾相帡幪。花开花落非人世，岩头五月垂橘红。世人俗眼不得见，况能颗落归怀中。朱囊碧蒂醉香露，琼肌玉液摇春风。洞庭霜后不足数，蓬莱殿上空筠笼。偷桃曾传汉方朔，岁星左谪为臣工。攀登直是有仙骨，却怜野老非方瞳。我今既已食仙实，刀圭入口能成功。竹冠兰佩衣薜荔，鞭云策雾骑长虹。与君再到此峰顶，弄携日月如磨砻。为问子骞去何许，星台烟鼎寒青葱。觉来天地同生死，空怜散发探鸿濛。君不见幔亭歌罢此山下，曾孙几世成老翁。
詶马钟阳周迹山二主政同见访
作者：邱云霄
朝代：明

沈抱空斋坐寂寥，故人相忆共鸣驺。日回深巷明双辔，风满前旌动小楼。清论不妨归署晚，浊醪还可过墙头。好因聚散看黄叶，一任从风不自由。
访唐荆川内翰别业不遇汎舟游塘相值
作者：邱云霄
朝代：明

远度山桥野兴迟，辋川何处问王维。繁花翠合迷深径，细柳青垂护短篱。栖雀门前初近午，听莺林外亦多时。漫从笑语晴川上，一舸春风泛碧漪。
访林平厓侍御留莫酌出所撰太极演见示漫此荅之
作者：邱云霄
朝代：明

十年不见桓骢马，此日幽寻到紫岑。石拥翠台尊酒暮，云开孤阁夜谈深。竹床无复岩廊梦，蓬迹空悲岁月侵。海上相逢生计薄，闭门怜汝太玄心。
访高霞居不遇
作者：邱云霄
朝代：明

到门不见登山屐，惟有青霞覆屋多。花径叶深迷访迹，白云开处杖藜过。读罢空庭青竹辞，看花随意出疏篱。候门稚子能谢客，报道山翁归每迟。
访高霞居不遇·其一
作者：邱云霄
朝代：明

到门不见登山屐，惟有青霞覆屋多。花径叶深迷访迹，白云开处杖藜过。
访高霞居不遇·其二
作者：邱云霄
朝代：明

读罢空庭青竹辞，看花随意出疏篱。候门稚子能谢客，报道山翁归每迟。
赋得
作者：邱云霄
朝代：明

青编白酒养疏慵，山逐云深第几重。献赋梦无金马诏，知心许有玉龙筇。刻痕验长看新竹，扫翠留阴卧老松。机事久忘能自信，案头长有野禽踪。
赠九溪钓父
作者：邱云霄
朝代：明

罢钓蓬头倒瓦瓶，白鸥长共卧前汀。月明起看夜初静，三十六峰江上青。
赠别
作者：邱云霄
朝代：明

马首一杯酒，寸心难重陈。君看白云去，处处青山春。丈夫贵出处，不愧千秋人。青蝇点浊污，白璧同玞珉。我生亦偃蹇，感此良悲辛。空有卞和泪，赖知原宪贫。志士各有心，其能卸物嗔。古人亦有此，勉德相为邻。行行何赠之，送送临江滨。幽兰为君采，长佩为君纫。愿结腰带间，长随君子身。
赠卧芝山人
作者：邱云霄
朝代：明

不见希夷子，前身拟是君。乾坤閒独梦，簪冕懒人群。种药开青垄，寻芝破白云。醉来卧春市，遗剑在尘纷。
赠叶云岩
作者：邱云霄
朝代：明

炉封玉鼎火初残，月满岩扃夜不关。斜枕参同迷晓蝶，碧云幌落石床寒。曾仗双龙肃世氛，嫖姚不数霍将军。归来相问封侯事，笑指岩头飞白云。
赠叶云岩·其一
作者：邱云霄
朝代：明

炉封玉鼎火初残，月满岩扃夜不关。斜枕参同迷晓蝶，碧云幌落石床寒。
赠叶云岩·其二
作者：邱云霄
朝代：明

曾仗双龙肃世氛，嫖姚不数霍将军。归来相问封侯事，笑指岩头飞白云。
赠林东崖画师
作者：邱云霄
朝代：明

东崖野人结茅屋，一道清溪数竿竹。山月江云邀上楼，细草幽花迎径躅。丹青独擅当时名，醉落长毫应有神。淡烟疏树成村晚，花落鸟啼深谷春。白昼能呼月，六月惨飞雪。手中造化如弄丸，仰空大笑天地拙。嗟尔名家世所闻，郑虔韦偃皆凡群。平生攻意不攻象，笔阵直破曹将军。
赠林方岩
作者：邱云霄
朝代：明

南服三山秀，方岩一世豪。风流凌晋魏，词藻数庄骚。夜气窥龙剑，春林拾凤毛。怜君怀白璧，犹自滞青袍。
赠赵南特监丞
作者：邱云霄
朝代：明

荆山有良璧，共宝在人间。贞确有徽声，廉栗无媚颜。瑕瑜不相掩，珉玖非所班。含辉无袭光，在国犹在山。达人洁所脩，不为尘垢干。曾闻佩弦韦，磨琢岂辞艰。所以君子德，温润良独难。寄语席珍人，殷勤慎其完。
赠高髼仙
作者：邱云霄
朝代：明

志士如鸿雁，冥飞谢世樊。春山迟午梦，白日倒青樽。桑合衡门隐，花深覆径昏。扫云情亦懒，散发道长尊。
赫赫一章章十句·咏留侯也
作者：邱云霄
朝代：明

赫赫留侯，万夫之特。博浪之椎，豫让之节。依汉灭秦，厥忠乃烈。抱贞不渝，藏用于默。殚心刘庭，为韩报德。
越王台
作者：邱云霄
朝代：明

越王城外越王台，古木阴阴庙宇开。地入中原西楚后，邦分百粤晚唐来。无诸碑在空寥落，有恨江流去不回。为问君王钓龙处，夕阳满地伴蒿莱。
过信州祥符寺
作者：邱云霄
朝代：明

一径桥西古寺回，重来漫忆读书台。惊心二十年前事，只有春棠似旧开。
过古冲七里别墅因呈
作者：邱云霄
朝代：明

溪山待时胜，云霞本仙宅。台控松桂深，花覆行径窄。孤舟系潭阴，沙月照林白。为问辋川人，来作桃源客。主人玄鹤姿，栖息青霄翮。欢爱谈夙襟，罗尊重离别。揽衣事攀登，坐我心怡悦。春熙林气芬，新篁欲抽节。清晖已满楼，他时想颜色。
过娄紫虚判官叔夜酌呈别
作者：邱云霄
朝代：明

相过来海国，惜别重罗筵。灯影三更月，刀头万里天。云牵归越梦，潮带入娄船。雅度传安石，疏慵愧谢玄。
过杜清碧读书处
作者：邱云霄
朝代：明

徵君何事隐崔嵬，乱世冠裳共草莱。碧嶂清江愁莫雨，寒花落叶漫荒台。石几半留苔欲没，庭松已老鹤还来。白云不断空流水，芳桂丛深春鸟哀。
过留侯墓
作者：邱云霄
朝代：明

西楚雄图尽，南徐水自流。伯图黄石恨，光节赤松游。仗剑初投汉，孤忠岂为刘。古碑县夜月，春草拜狐丘。
过范子果园金橘垂熟得皮字
作者：邱云霄
朝代：明

群实成功早，能霜故自迟。红垂星失彩，圆落鸟添疑。倚翠偏宜叶，传香转荐皮。荔丹尘骑急，莫遣贵人知。
进酒篇詶董氏诸弟
作者：邱云霄
朝代：明

欲雪欲雪，万峰萧索。乌栖不飞，同云四合。长风万里扫天关，玉尘滚滚空中落。山寒高卧正蒙头，扣门报君动芳酌。感君动芳酌，为君发长歌。仗剑对君起，进酒不辞多。古来刘李称达饮，风流千载谁灭磨。琼楼玉宇不足贵，素芝商蕨今如何。淮阴台上月，金谷园中莎。上蔡悲苍准，鸱夷弄清波。达人志士只如此，机心何必伤天和。古人事真率，今人艳绮罗。有酒不肯饮，白日成蹉跎。君不见苍梧之野，箕山之阿，芳名俱缅邈，高冢对嵯峨。
述
作者：邱云霄
朝代：明

昔我出门时，南薰事轻葛。今我入门时，北风欺短褐。羊牛夕下山，草知夜来合。记得临行语，刀头望明月。过期人不归，之子忠信薄。
送万镇峰先生致政归豫章
作者：邱云霄
朝代：明

分水云深转翠微，春山花气袭征衣。曙传雉堞鸦初散，月满关河鸟倦飞。千里孤帆双睫外，百年吾道寸心违。斗悬独倚南楼莫，雪后疑惊旧讲帏。
送于成弟之掾松溪
作者：邱云霄
朝代：明

柳色散晴烟，江花媚客船。春鸿鸣不断，池草梦长县。诗礼传先业，萧曹看女贤。长安多路达，天阔漫腾骞。
送人归芗溪
作者：邱云霄
朝代：明

爱汝尚年少，清才羡老成。青宵檠独冷，白日剑长鸣。归梦连云远，离愁逐雨生。含香梅尚蕊，笑折赠君行。
送傅丁戊游楚
作者：邱云霄
朝代：明

五岳寻仙醉幔亭，一尊山雨照人青。岳阳楼上多明月，总寄相思满洞庭。何处翩然散发翁，朝从南海莫湘东。十年江汉归来晚，更上衡山吊祝融。
送傅丁戊游楚·其一
作者：邱云霄
朝代：明

五岳寻仙醉幔亭，一尊山雨照人青。岳阳楼上多明月，总寄相思满洞庭。
送傅丁戊游楚·其二
作者：邱云霄
朝代：明

何处翩然散发翁，朝从南海莫湘东。十年江汉归来晚，更上衡山吊祝融。
送刘少府述职
作者：邱云霄
朝代：明

北极晴云捧禁闱，南荒征盖望神畿。河桥红树侵霜满，山郭青棠著雨肥。江口潮声惊客梦，天涯春色觐臣归。晓传五凤云中诏，早放双凫海上飞。
送华生归富春
作者：邱云霄
朝代：明

八月凉风吹桂花，天南游子忆还家。富春潮转渔矶近，分水云连鸟道斜。雪暗寒斋怜独梦，斗横深夜倚归楂。古来勋业多年少，好为清时惜物华。
送友人游太学
作者：邱云霄
朝代：明

恒岳开燕蓟，长江入楚吴。西风青雀舫，北极紫云衢。勋业须王道，诗书贱腐儒。积分应勉勉，重别敢区区。十载论心友，相看独有君。离情怜夜雨，意气满秋云。鸟道冲寒翠，龙泉结绿文。芹香分璧水，采采碧芳芬。
送友人游太学·其一
作者：邱云霄
朝代：明

恒岳开燕蓟，长江入楚吴。西风青雀舫，北极紫云衢。勋业须王道，诗书贱腐儒。积分应勉勉，重别敢区区。
送友人游太学·其二
作者：邱云霄
朝代：明

十载论心友，相看独有君。离情怜夜雨，意气满秋云。鸟道冲寒翠，龙泉结绿文。芹香分璧水，采采碧芳芬。
送张南畴迁教泷水
作者：邱云霄
朝代：明

清世才名众所闻，黄麻遥带御香氛。骞腾终信心能壮，肮脏空悲发已分。几树秋风孤剑外，一樽斜日九溪濆。明朝故国青山出，愁见关南马首云。
送彭石堂之京师
作者：邱云霄
朝代：明

尊酒千山野照残，孤云万里是长安。空同北出青霄近，宫殿南开紫气团。璧水春深燕月迥，锦帆梦落楚云寒。空悲岐路无堪赠，采采秋风纫玉兰。
送暨东洲仓曹迁主簿
作者：邱云霄
朝代：明

昔年曾共醉长安，此日仍同谒帝关。清谨每闻归委吏，风流今见属郎官。鹢舟南去三春暖，凤诏初传五夜寒。圣代罗贤无近远，应知枳棘暂栖鸾。
送杨华山会试
作者：邱云霄
朝代：明

伏枕深秋日，故人何处来。长卿愁里赋，师道帝前才。马首南关近，龙阿北斗开。相思梁月满，空有夜登台。
送杨草溪判官之任万州
作者：邱云霄
朝代：明

青春紫绶照长安，别驾文旌动北关。帆到故乡湖月白，筵开东粤荔盘丹。潮平风引牙樯直，海阔云连翠岛寒。政简应知驯鸟雀，椰榆亭咏午阴团。
送林子
作者：邱云霄
朝代：明

人生风中萍，漂荡随聚散。但愿此心同，何愁隔江汉。结欢日尚浅，别子秋之半。薄莫更登楼，落木正零乱。
送程少山应贡之京师
作者：邱云霄
朝代：明

雨深溪上柳条新，春到江南草未匀。祇恐断云随宦远，莫辞落日劝杯频。中原有道求麟凤，前席无心问鬼神。不信清时重年少，商衡元是老耕莘。
送程霞峰归闽
作者：邱云霄
朝代：明

雁影联翩野水秋，都门送客思悠悠。孤云共有怀乡梦，衰柳何因绾去愁。高谊终归清论重，浮名应是古人羞。荷衣舞破还堪着，惭向天涯独滞留。
送范浯州北上
作者：邱云霄
朝代：明

石泉灯火共高楼，关塞风烟怆别愁。贫贱每怜原氏病，江湖久属范郎忧。云县凤阙双楼外，月满渔舟九曲头。万里西风频北望，桂香消息帝城秋。
送虞方山之京师
作者：邱云霄
朝代：明

碧雨生春树，青云接帝台。深惭袁炳遇，独爱伯生才。秀淑开南岳，文章动北台。年来长送客，燕望重徘徊。
送袁少府报政
作者：邱云霄
朝代：明

二月轻寒荐客衣，东风吹雨上征旂。一川烟草迷行骑，万里春帆共落晖。卧月频牵南国梦，看云时采北山薇。九重声佩迎天仗，午夜郎星照琐闱。游烟郭外牵晴绿，折柳江头带雨青。黄鸟初飞归越客，彩云深处是燕京。庭閒月色疏松落，梦绕关河短剑横。朝罢丹墀输隐瘼，休言青简滞儒生。
送袁少府报政·其一
作者：邱云霄
朝代：明

二月轻寒荐客衣，东风吹雨上征旂。一川烟草迷行骑，万里春帆共落晖。卧月频牵南国梦，看云时采北山薇。九重声佩迎天仗，午夜郎星照琐闱。
送袁少府报政·其二
作者：邱云霄
朝代：明

游烟郭外牵晴绿，折柳江头带雨青。黄鸟初飞归越客，彩云深处是燕京。庭閒月色疏松落，梦绕关河短剑横。朝罢丹墀输隐瘼，休言青简滞儒生。
送邓合溪先生归桂阳二十韵
作者：邱云霄
朝代：明

衡岳开南镇，郴江动北源。溪山元蕴淑，人物仰孤鶱。雾豹非林鹿，风鹏变海鲲。雄才归贾谊，落第惜刘蕡。揽辔追前哲，趋庭淑后昆。谈经毛氏屈，薄禄郑虔尊。北斗瞻依共，春风笑语温。道方群小愠，义重士林敦。珉璧谁能辩，行藏未易论。江流寒见底，秋月夜无痕。坐懒窗前草，愁深梦里萱。望云归楚国，立雪忆程门。潦倒悲长铗，恩知列厚坤。暗投皆按剑，无计欲攀辕。古道荒蓁长，颓波裂地奔。鸿飞高燕雀，蝇污比蛛蚖。江树浮南国，篱花满故园。青山期谢眺，古榻候陈蕃。五柳清风在，三槐绿荫繁。临岐空有泪，惜别每惊魂。雁落三湘莫，书传九曲原。莫辞深浅酌，不尽古今言。
送钱赞府入觐
作者：邱云霄
朝代：明

为政风流钱仲文，药栏长种读书芸。武夷合有神仙吏，校理终归馆阁群。鸂鶒滩回秋水净，凤凰台望彩云分。三年跃马朝天去，春暖莺声及早闻。
送陈凤冈教授岷府便道归闽
作者：邱云霄
朝代：明

秋入关河别梦惊，寒尊撩乱故乡情。海天云树三山出，湘泽烟波万里平。雀舫月明青简重，龙泉斗转紫光横。圣朝蚤晚应虚席，国体还须问贾生。
送顾友蒲主簿报政
作者：邱云霄
朝代：明

栖凤池边六萼梅，青尊长伴醉初开。第弹吴调秋风壮，歌倚胡床山月来。九曲野棠明建水，五云宫柳望燕台。上林春色莺声蚤，何日重寻花下杯。
送马钟阳太守之任姑孰
作者：邱云霄
朝代：明

停车且尽故人觞，满树秋云去路长。粉署远持新画戟，玉麟不似旧铜章。风牵双旆明江左，夜见三台近帝傍。马首阳春随处满，将因系缆问甘棠。
道中
作者：邱云霄
朝代：明

曹岭原通荆岭原，小梅村过大梅村。落花带雨莺初歇，芳草愁人日欲昏。
酌嵩坡草堂值雨呈高霞居
作者：邱云霄
朝代：明

江头风雨乍明晦，海上云山入有无。菊傍疏篱秋自好，莺从深谷晚相呼。惯来作客疏狂甚，老去逢人礼貌粗。今日对君惭楚凤，十年抱瑟向齐竽。
酌龙会山堂
作者：邱云霄
朝代：明

爱尔高栖处，开尊对竹幽。风流能好客，疏懒愧同游。海国苍烟晚，山堂细雨秋。菊芬侵暮酌，月色共登楼。
酬范浯洲饯饮牡丹台
作者：邱云霄
朝代：明

花气春庭合，芳尊别意迟。谈深愁转剧，酒满分难辞。白日情交惜，清时鬓已丝。未须论出处，勉共白云期。
酬蓝茶仙先春见寄
作者：邱云霄
朝代：明

灵雨开仙圃，春风长玉芽。摘来旗叶捲，封处墨题斜。品落龙团翠，香翻蟹眼花。欲移三径地，从此遍栽茶。
酬雷半窗画止山草堂见赠
作者：邱云霄
朝代：明

十里江山二尺图，茅堂春静傍高梧。九溪流水浮庭际，万丈孤峰下坐隅。云捲山楹寒欲湿，风移野艇势堪呼。几回携易携丹砚，欲向松梢滴露珠。
酬雷子十四日见招
作者：邱云霄
朝代：明

喜近中秋饮，惭当上客星。池开平榻白，竹直落檐青。得句留山雨，敲墙过瓦瓶。移尊临露草，浮世感风萍。
酬魏来峰夜酌玉河楼
作者：邱云霄
朝代：明

岁晏同燕旅，天涯共酒杯。感时歌慷慨，卜夜意迟回。残雪涵孤牖，寒光上翠台。茂陵多病日，怀抱为君开。
醉后作呈赵南特进士
作者：邱云霄
朝代：明

悲风吹断杨，古道生暮愁。偶随青玉杖，饮子黄金瓯。玄极自升降，短发念春秋。相逢不相乐，负此明月楼。为君发酣歌，我当归沧州。
采石望太白桐
作者：邱云霄
朝代：明

晓日明山背，苍波撼石台。鲸仙天上去，楂客海门来。空有探幽想，惭非吊古才。宫袍怀着处，江色怨春醅。
采莲曲
作者：邱云霄
朝代：明

湖上晴风吹白昼，两两鸳鸯护文绣。轻摇兰艇棹青波，萍开复合浑依旧。荷盘拂腕荡圆珠，零乱银塘湿罗袖。漫摘妖娇半未开，临风自把馨香嗅。问郎颜色何如侬，犹自嫌花脂粉重。
重阳后九日过赵特峰庭菊盛开主人索酒于周迹山主政迟酌不至时赵以进士乞教授因戏呈兼简迹山
作者：邱云霄
朝代：明

广文爱客贫无酒，杜老多愁不恋杯。晚杖白云诗社远，秋风黄叶野堂开。篱花犹是陶潜节，窗草空迟茂叔来。几度长安醉明月，相思他日忆京台。
金山寺
作者：邱云霄
朝代：明

控海临苍渤，回澜拥翠微。龙宫鳌背出，鼍鼓鹢船归。渔火江分莫，僧门浪接扉。避潮鸥不定，点点背人飞。
钱塘
作者：邱云霄
朝代：明

天随望落低低鸟，海欲潮生细细风。裘恋客边春夜冷，梦依天末翠微重。云深碧树浑经湿，日落清江半染红。愁倚驿楼芳草合，吴山越水暮烟中。
长安雪后
作者：邱云霄
朝代：明

腊尽怜羁旅，云孤滞简书。关山何处所，风雪此楼居。伏枕三冬后，还家万里馀。帝畿春早晚，客鬓日萧疏。
长门怨
作者：邱云霄
朝代：明

花逐春风草又长，玉盘承露染红妆。重门不禁宫中月，夜夜流光到象床。
长风自天来
作者：邱云霄
朝代：明

长风自天来，冉冉吹我怀。有怀苦蕴结，长风吹不开。人生怀至愿，遐迩骨肉偕。野草引蔓长，犹能蔽根荄。如何荡游子，摇落天一涯。伤哉晨与夕，生死永隔乖。
闻箫
作者：邱云霄
朝代：明

有客乘白云，引箫坐空翠。吹罢竟不言，背人度山去。
闻鹊词
作者：邱云霄
朝代：明

自郎行役今三年，朝朝抱香拜堂前。忽闻飞鹊噪檐角，愁心解却思郎面。殷勤默向鹊声祝，郎归更愿声三续。迟回四望不肯鸣，深怕鹊声飞过屋。鹊声转迟心转急，欲近檐前听端的。举身复坐不敢行，恐惊噪鹊先飞起。喳喳向人如有情，欢喜为郎扫檐听。但得郎归不怨迟，低拜神鹊开双眉。雕笼知鹊不愿宿，从此日遗檐下粟。
除夕
作者：邱云霄
朝代：明

浮生荏苒年光尽，旧业凄凉壮志违。醉里自怜伤古调，灯前儿舞试新衣。千家爆竹城闉莫，一箸柔蔬酒力微。白发总能知岁改，青山依旧对柴扉。
除夕
作者：邱云霄
朝代：明

爆竹通宵尽，灯花隔岁开。长江流日月，残腊恋尊罍。千里独归梦，三山几度来。况逢阳长日，数问鬓毛催。
除夕酌陈井岐楼居
作者：邱云霄
朝代：明

剪烛迟深夕，寒尊喜近床。椒花怜共客，爆竹忆诸郎。愁转宁辞醉，歌酣笑任狂。乡关惊岁尽，道路入天长。
陷石堂
作者：邱云霄
朝代：明

五月山游兴每迟，桃花开遍武陵蹊。路当古木连云合，石上长萝半雨垂。斜引玉桥回碧洞，漫寻瑶草到疏篱。丹青古殿悲寥落，佛日无光壁藓滋。
雪中访徐龙阳留酌
作者：邱云霄
朝代：明

骑马雪中去，仙家醉不还。何时菊酒熟，重得访金丹。寻仙白龙洞，坐我苍玉屏。归来醉恍惚，记得参同经。
霞川草堂
作者：邱云霄
朝代：明

径转霞栖逗，门临川水平。狎鸥游处静，飞鹜落边明。入酌浮春艳，垂缨濯晚晴。却怜忧国梦，时逐五云横。
颁赐如意丹
作者：邱云霄
朝代：明

云捧天恩下九重，异香先度大明宫。囊封锦字晴霞动，丹结圆珠夜斗红。海宇尽同开寿域，疮痍弘普济时功。朝来览镜成歌舞，报荅应怀矍铄翁。
题友筠卷
作者：邱云霄
朝代：明

避俗真成癖，交情独此君。开尊香滴露，倚榻翠留云。晚节风霜外，閒心日月分。捲帘疏影落，长为扫尘氛。
题彭氏百雁图
作者：邱云霄
朝代：明

彭君好古有真癖，手藏墨妙称无敌。良工三昧夺天巧，点缀群飞向芦荻。呼童携轴山中来，远索诗篇拜长揖。老眼摩挲看古图，满堂秋气侵苔壁。隐约溪山半有无，淡烟疏霭秋模糊。斜阳寒影乱汀沚，微风落日遥相呼。衡阳山前风雨晦，湘潭云动玻瓈碎。长天浩渺任纵横，回首乾坤非紫塞。群飞队宿无常踪，行分序列如征戎。蹴波浴破一江碧，振羽起来双掌红。洞庭木落波光发，八月九月芦花风。江南此时稻粱熟，毛羽秋来初整肃。日曛沙软静联拳，惊奴骇叫丛边出。有时侧目自疑群，乱起高空断翠云。纵教缯缴不相及，世人虚有雕笼文。君不见昔日上林一书札，遥传壮士餐胡雪。黄云万里塞臣归，汉家天子尊如月。又不见秦时商岭紫芝翁，霞宿云栖宇宙空。始皇徒有网罗密，当年能复想冥鸿。忠臣高士今已死，耿光犹自照青史。慷慨长歌意转悲，披图感激空怀古。
题慕椿卷
作者：邱云霄
朝代：明

日落瑶池芳树辉，舞衣空拂玉尘飞。几回树下婆娑梦，月满团阴夜鹤归。
题竹杖化龙图
作者：邱云霄
朝代：明

昔日长房有仙骨，兴落壶公白云窟。别时相赠绿玉杖，骑度青山梦恍惚。归来投杖葛陂去，烟波浩渺灵光发。回惊天际翻玉涛，神龙隐隐云端没。吁嗟数尺青琅玕，根缠风雪生光寒。异物自有鬼神护，终当远去非人间。织梭入网无人识，雷雨晦暝起空壁。丰城宝剑出狱中，一跃延津云气黑。由来变化多如此，费公竹杖何须惜。君不见南阳有卧龙，草庐未顾居人群。又不见傅岩之版筑，起向商家作霖雨。信是人龙自有真，尘埃物色竟何人。达人隐头角，独抱阳之精。屈信顺化理，呼吸生风云。绘工未必能图画，直令千古照汗青。
题竹渠山居
作者：邱云霄
朝代：明

为访山中客，真登淇上园。临流弦自奏，种玉翠成村。乘醉跨鸾尾，寻幽到水源。濯缨聊石坐，无俗自柴门。
饮张濑滨仓宰官舍
作者：邱云霄
朝代：明

张郎为委吏，禄隐不辞卑。闽树春尊出，吴歌海月迟。莺花愁倚榻，池草梦移时。笑问江南枳，犹生凤鸟枝。
高唐州
作者：邱云霄
朝代：明

行尽燕云道路长，荒郊衰草接天黄。纤纤柳护长堤月，滚滚蹄翻古道霜。马首频回瞻北极，鸡声初报近高唐。客从五岭惭王命，寄与孤鸿到故乡。
鳌峰
作者：邱云霄
朝代：明

状元昔日读书处，野客深秋载酒晴。草散岚烟江日落，林虚台榭石云生。地连溟渤千峰尽，天薄东南一带横。醉倚西风空怅古，寒鸦飞上越王城。
鸡鸣山
作者：邱云霄
朝代：明

文物东吴会，招提倚汉开。地随南岳转，天逐大江回。云幌长垂殿，松衣半护苔。六朝歌舞地，花树变楼台。
黄钟集渡口
作者：邱云霄
朝代：明

野草沿江四月花，惊心隔水夜来蛙。柳堤月下自孤棹，茅屋江边凡几家。青山点点南徐出，白鸟飞飞古渡斜。路入风尘数千里，人从斗外望京华。
龙卧一章章十句·咏武侯也
作者：邱云霄
朝代：明

龙卧南阳，与世相忘。风云三顾，矫然翱翔。鼎势已成，既明且将。义不两立，我武用张。鞠躬尽瘁，赍志扬扬。
拟古
作者：邱吉
朝代：明
体裁：古风

青青涧畔松，绵绵谷中萝。悠悠远道人，珊珊双玉珂。道远有返毂，川逝无回波。游鱼怀清渊，逸鸟思高柯。昔慕萧与嬴，今作羲与和。白驹不可驻，朱颜尤易磨。皎皎合欢扇，文采鸳鸯罗。随君愿终老，其奈秋风何。
蝶恋花·题武夷太虚岩
作者：邱四可
朝代：明

古壑流连寻趣步，淅沥泉飞，寒石留云护。数折曲房罗翠雾，幽怀可是人能悟。风月江山悬客慕，为惜芳年，聊取柔情付。自昔金兰多陌路，而今管鲍休相误。
赠张居正联
作者：邱岳
朝代：明
体裁：联

日月并明，万国仰大明天子；丘山为岳，四方颂太岳相公。
上巳偶感
作者：邱巩
朝代：明
体裁：七言律诗

白云水曲可流觞，旧雨新晴日正长。小院梅残初放绿，隔溪柳嫩早舒黄。人逢上巳偏多韵，花过清明别有香。最是好莺能解意，枝头宛转奏笙簧。
泥美人·其一
作者：邱巩
朝代：明
体裁：七言律诗

风流一捏小蛮腰，飞燕衔泥和粉描。默默无言情似冷，如如不动韵偏饶。懒窥菱镜容疑减，怕浴兰汤质旋消。寄语娥眉休见妒，长年虚度可怜宵。
过邯郸题卢生旅邱
作者：邱巩
朝代：明
体裁：七言绝句

邯郸有客梦初回，梦里功名梦醒灰。寄语黄粱休早熟，卢生方梦到天台。
官梅阁题壁
作者：邱恭娘
朝代：明

十日离家心已稀，愁眉生怕送残晖。天涯破镜知谁在，塞外悲鸿去不归。望到故山心化石，听来杜宇泪沾衣。五更画角城头月，吹落旗亭促马飞。
九日登君山
作者：邱文溥
朝代：明
体裁：七言律诗

江上君山十二重，登临如在画图中。吟诗有兴多因酒，破帽无情不爱风。人事悠悠时节换，菊花采采古今同。为陪太守王公饮，忘却陶潜处士翁。
菩萨蛮
作者：邱浚
朝代：明

销魂别处何寥寂，感情含思愁生极。倦睡困方深，更阑夜正沉。沉檀烧细炷，香冷帏空处。寒光月影斜，横透碧窗纱。
泛舟
作者：邱维贤
朝代：明
体裁：五言绝句

短棹迎鸥鹭，秋风荻苇高。烟波随去住，天地一渔舠。
秋夜不寐
作者：邱维贤
朝代：明
体裁：五言绝句

西风生夜阑，犹拥寒云寝。归梦不能成，蛩声落虚枕。
种竹
作者：邱维贤
朝代：明
体裁：五言绝句

琅玕看雨翠，移就曲池栽。鹤梦初销夜，秋声逼枕来。
蔡泾闸夜泊·其一
作者：邱维贤
朝代：明
体裁：五言律诗

江郭迷烟树，君山望里遥。马嘶九里曲，舟待五更潮。香月侵沙渚，村灯隔古桥。破囊沽一醉，诗思夜偏饶。
观山
作者：邱维贤
朝代：明
体裁：五言绝句

积雨新开霁，寻幽或启扃。世人终白眼，吾道本山青。
南泉庵
作者：邱道隆
朝代：明

南征战士欲投戈，寻乐施旗映薜萝。酒熟田家来赛社，晚晴渔舍乱堆蓑。半帘风月吟中趣，一剑功名水上波。指点当年陈迹在，几人襟袖泪痕多。
仙呂·後庭花擬古
作者：邵亨貞
朝代：明

銅壺更漏殘，紅汝春夢闌。江上花無語，天涯人未還。倚樓閒，月明千里，隔江何處山？刺船鸚鵡洲，題詩黃鶴樓。金谷銅駝夢，湘雲楚水愁。少年遊，好懷依舊，故人還在不？。
越調·憑闌人題曹雲西翁贈妓小畫
作者：邵亨貞
朝代：明

誰寫江南一段秋，妝點錢塘蘇小樓？樓中多少愁！楚山無斷頭。
一落索·新柳
作者：邵亨贞
朝代：明
体裁：词

缕缕鹅黄拂晓。弄烟轻袅。宜春花外万丝金，记朝罢、惊啼早。学舞楚腰犹小。不禁寒悄。近来张绪减风流，又恐被、蛾眉恼。
一落索·新柳
作者：邵亨贞
朝代：明
体裁：词

陌上东风初转。暗黄犹浅。金鞭拂雪记章台，是几度、朱门掩。千缕柔丝迎面。吹笙人远。妆楼妒冷绣帘垂，恐误了、双双燕。
一落索·新柳
作者：邵亨贞
朝代：明

陌上东风初转。暗黄犹浅。金鞭拂雪记章台，是几度、朱门掩。千缕柔丝迎面。吹笙人远。妆楼妒冷绣帘垂，恐误了、双双燕。缕缕鹅黄拂晓。弄烟轻袅。宜春花外万丝金，记朝罢、惊啼早。学舞楚腰犹小。不禁寒悄。近来张绪减风流，又恐被、蛾眉恼。
东风第一枝
作者：邵亨贞
朝代：明

舞馆簪蛾，谯门试角，疏灯时弄春影。晓檐铁马敲晴，夜筝锦鸿送冷。铜驼陌上，早官柳轻黄笼暝。料小楼、一枕微酲，已被暖寒欺醒。花信阻、锁窗惯静。芳事杳、翠衾倦整。晚妆似怯梅钿，旧香尚凝篆鼎。朱门双掩，向斗鸭阑干慵并。待灞桥、重暖新垆，拟约茜桃兰艇。乱雨敲窗，深灯晕壁，孤屏相对吟影。醉余梦蝶难寻，起来睡鸳较冷。东风急处，又卷得残云催暝。奈暗愁、忽到梅边，夜半粉香熏醒。门正掩、暮帘乍静。花未闹、小车预整。斗茶尚忆分曹，赋诗更联古鼎。春衫慵试，怕误了金鞍相并。待小桃、开满前溪，且踏武陵渔艇。
东风第一枝·其一
作者：邵亨贞
朝代：明
体裁：词

舞馆簪蛾，谯门试角，疏灯时弄春影。晓檐铁马敲晴，夜筝锦鸿送冷。铜驼陌上，早官柳轻黄笼暝。料小楼、一枕微酲，已被暖寒欺醒。花信阻、锁窗惯静。芳事杳、翠衾倦整。晚妆似怯梅钿，旧香尚凝篆鼎。朱门双掩，向斗鸭阑干慵并。待灞桥、重暖新垆，拟约茜桃兰艇。
东风第一枝·其二
作者：邵亨贞
朝代：明
体裁：词

乱雨敲窗，深灯晕壁，孤屏相对吟影。醉余梦蝶难寻，起来睡鸳较冷。东风急处，又卷得残云催暝。奈暗愁、忽到梅边，夜半粉香熏醒。门正掩、暮帘乍静。花未闹、小车预整。斗茶尚忆分曹，赋诗更联古鼎。春衫慵试，怕误了金鞍相并。待小桃、开满前溪，且踏武陵渔艇。
仙吕
作者：邵亨贞
朝代：明

后庭花拟古铜壶更漏残，红汝春梦阑。
江上花无语，天涯人未还。
倚楼闲，月明千里，隔江何处山？刺船鹦鹉洲，题诗黄鹤楼。
金谷铜驼梦，湘云楚水愁。
少年游，好怀依旧，故人还在不？。
仙吕·后庭花拟古
作者：邵亨贞
朝代：明

铜壶更漏残，红汝春梦阑。
江上花无语，天涯人未还。
倚楼闲，月明千里，隔江何处山？刺船鹦鹉洲，题诗黄鹤楼。
金谷铜驼梦，湘云楚水愁。
少年游，好怀依旧，故人还在不？。
八声甘州·次钱思复怀钱塘旧游韵
作者：邵亨贞
朝代：明
体裁：词

叹前朝、胜地正离离，荒草不胜春。纵湖山尚好，泉乾虎迹，井閟龙鳞。多少王侯第宅，游赏太平身。车马经行处，锦绣纷纭。梦里曲江宫殿，自长安日远，深锁愁云。念墙头杨柳，憔悴向谁颦。又东风、鸟啼花落，黯黄昏、胡骑满城尘。当时事、不堪回首，重问陈人。
八归 其一 庚辰七夕，与卫立礼同用此调
作者：邵亨贞
朝代：明
体裁：词

凉欺羽扇，风生蕲竹，秋意渐满院落。商声又过梧桐井，还误剖瓜佳会，泛槎仙约。谩忆中庭儿女夜，几笑语、花楼欢乐。尚认得、织女桥边，半是旧乌鹤。何事明河影下，佳期如许，暗抱一襟离索。箭壶催梦，枕屏移恨，是青春行客。对良宵感旧，鬓发萧萧叹潘岳。阑干迥、翠帘休卷，待到更深，啼螀声又作。